Kes COVID-19 harian yang tinggi di Selangor, kepadatan penduduk antara faktor penularan

SELANGOR, 28 Jan - Menteri Besar Selangor, Datuk Seri Amirudin Shari, berkata jumlah kes positif COVID-19 harian yang tinggi itu pastinya menjadikan rakyat Selangor agak gusar serta sangat bimbang.

Keadaan itu disebabkan beberapa faktor antaranya kepadatan penduduk terutama di kawasan bandar.

Menerusi satu video yang dimuat naik di laman Facebooknya, Beliau mengingatkan seluruh penduduk di Selangor untuk terus kekal berdisiplin dalam mematuhi SOP ditetapkan.

Kerajaan negeri berusaha memperbanyak ujian saringan.

Lebih 19,000 ujian telah dilaksanakan sejak jangkitan COVID-19 bermula dan kos ditanggung sepenuhnya oleh kerajaan.

Pihaknya menyasarkan 50,000 ,agi ujian saringan akan dijalankan untuk membantu Kementerian Kesihatan) mengenal pasti kes positif di Selangor.

Datuk Seri Amirudin menjelaskan keadaan semasa jangkitan COVID-19 di Selangor adalah masih terkawal dan kerajaan negeri bekerjasama dengan Kerajaan Persekutuan untuk mewujudkan Pusat Penilaian COVID-19 (CAC) di sembilan daerah di negeri ini untuk memberi maklum balas serta nasihat kepada individu positif.


PM ucap Selamat Menyambut Thaipusam

PUTRAJAYA, 28 Jan - Perdana Menteri Tan Sri Muhyiddin Yassin yang turut mengucapkan selamat menyambut perayaan Thaipusam kepada semua penganut agama Hindu melalui hantaran di Facebooknya.

Perdana Menteri berharap semoga sambutan Thaipusam tahun ini akan terus memupuk semangat perpaduan sesama rakyat berbilang kaum dan agama serta mengekalkan keharmonian dan kemakmuran Malaysia.

Beliau seterusnya mengucapkan terima kasih kepada semua penganut agama Hindu kerana mematuhi prosedur operasi standard (SOP) dengan meneruskan upacara keagamaan ini mengikut norma baharu di kediaman masing-masing.

Tahun ini, sambutannya terpaksa dibuat secara bersederhana tanpa perarakan besar seperti tahun-tahun sebelumnya, bagi mengekang penularan wabak COVID-19.


Agong, Raja Permaisuri ucap Selamat Menyambut Thaipusam

KUALA LUMPUR, 28 Jan - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan selamat Hari Thaipusam kepada semua penganut Hindu yang menyambut perayaan tersebut hari ini.

Kedua-dua Seri Paduka Baginda menyampaikan ucapan tersebut menerusi satu hantaran di akaun Facebook Istana Negara.

Baginda mengharapkan perayaan ini disambut dengan penuh keceriaan dan aman.


Malaysia-Australia jalin kerjasama CSP

PUTRAJAYA, 27 Januari - Perdana Menteri Tan Sri Muhyiddin Yassin dan Perdana Menteri Australia Scott John Morrison merasmikan Rakan Kerjasama Komprehensif-Strategik (CSP).

Ia diadakan pada mesyuarat tahunan antara kedua-dua pemimpin melalui persidangan video.

Pejabat Perdana Menteri dalam kenyataan rasmi memaklumkan, peningkatan hubungan dua hala Malaysia-Australia amat signifikan dan bersejarah, kerana telah mempamerkan satu lagi pencapaian dalam konteks hubungan diplomatik.

Ia turut mencerminkan komitmen tinggi kedua-dua pihak, untuk mengembangkan lagi hubungan sedia ada yang kukuh dalam pelbagai aspek.

Tan Sri Muhyiddin dan Morisson turut meluluskan pelan tindakan yang menggariskan inisiatif kukuh di bawah tiga elemen utama CSP.

Tiga elemen berkenaan adalah Kesejahteraan Ekonomi, Masyarakat dan Teknologi, serta kerjasama Pertahanan dan Keselamatan Serantau.

Malaysia dan Australia turut bersetuju untuk menjalin kolaborasi dalam pelbagai bidang baharu antaranya ekonomi digital, pengurusan bencana dan kesihatan awam, kesihatan mental, sains dan teknologi dan inovasi, alam sekitar dan pemerkasaan belia.

Untuk isu pandemik COVID-19 pula, kedua-dua pemimpin bersetuju agar Malaysia dan Australia mengambil beberapa langkah berkesan untuk menangani pandemik, serta mengurangkan impak negatifnya.

Antara yang dicadangkan adalah menjalin kerjasama dalam program vaksinasi COVID-19, memastikan pasaran kekal terbuka dan rantaian bekalan global berfungsi dengan baik, bagi menyokong usaha pemulihan dan kehidupan masyarakat, serta kerjasama dalam pengurusan rentas sempadan.


RM20.7 bilion diperuntuk kerajaan bagi Program Subsidi Upah

PUTRAJAYA, 27 Januari - Program Subsidi Upah (PSU) yang diperkenalkan oleh kerajaan bagi tahun 2020 dan 2021 secara keseluruhannya bernilai RM20.7 bilion.

Menteri Kewangan, Senator Tengku Datuk Seri Zafrul Tengku Abdul Aziz berkata, kadar sewa premis perniagaan MARA diturunkan 30 peratus.

Insentif cukai bagi mereka yang memberikan kemudahan sama juga dilanjutkan kepada semua penyewa perniagaan, berbanding hanya penyewa PKS sebelum ini.

Beliau mengulas mengenai keluhan sebilangan majikan yang melihat bantuan PSU sebagai tidak mencukupi.

Beliau berkata demikian ketika menyampaikan laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-38 secara maya, hari ini.


Permohonan BPR dibuka sehingga 15 Februari

PUTRAJAYA, 27 Januari - Proses permohonan baharu bagi fasa pertama Bantuan Prihatin Rakyat (BPR) yang dipercepatkan telah dibuka untuk permohonan sehingga 15 Februari depan.

Menteri Kewangan, Tengku Datuk Seri Zafrul Tengku Abdul Aziz semasa menjelaskan perkara itu berkata, bantuan tersebut diharap dapat memanfaatkan lebih 8 juta penerima.

Ini termasuk penerima B40 yang lulus di bawah BPN 2.0 dan Bantuan Sara Hidup (BSH) 2020 serta mereka yang lulus permohonan baharu.

Proses permohonan baharu BPR itu boleh dibuat menerusi pautan tertera.


Pengkreditan penuh BPN 2.0 ambil masa seminggu

PUTRAJAYA, 27 Januari - Sebanyak RM2.38 bilion disalurkan menerusi fasa kedua Bantuan Prihatin Nasional 2.0 pada 21 Januari lalu.

Menteri Kewangan, Tengku Datuk Seri Zafrul Tengku Abdul Aziz menjelaskan, bayaran fasa kedua itu mengambil masa sekurang-kurangnya seminggu untuk pengkreditan penuh memandangkan ia membabitkan jumlah besar.

Juteru, beliau memohon agar semua penerima yang layak untuk bersabar.

Seramai 750,000 penerima dalam kalangan B40 dan M40, yang tidak memiliki akaun bank, telah mula membuat tuntutan.

Kerajaan berharap bantuan yang dipercepatkan ini dapat membantu aliran tunai RM11.06 juta penerima bujang dan isi rumah.


COVID-19: 17 kluster baharu dikesan

PUTRAJAYA, 27 Januari - Sebanyak 17 kluster baharu dilaporkan melibatkan enam negeri dan satu wilayah.

Pertambahan itu menjadikan jumlah kumulatifnya, 770 kluster.

Ketua Pengarah Kesihatan, Tan Sri Dr. Noor Hisham Abdullah memaklumkan, 404 kluster telah tamat, menjadikan kluster aktif 366 manakala enam kluster baharu dilaporkan di Johor.

Ia dikenali sebagai Kluster Parit Lanjut, Industri Grisek, Jalan Trus, Medini, Tengah Tiga dan Pengerang Udara.

Kuala Lumpur pula merekodkan empat lagi kluster baharu iaitu kluster Tapak Bina Persiaran Tecoma, Jalan Danau, Jalan Yahya dan Jalan Pudu.

Sementara di Selangor, tiga kluster baharu dilaporkan iaitu kluster Jalan Mutiara, Tapak Bina Tanjung dan Persiaran Perkilangan.

Sabah dan Perak masing-masing merekodkan satu kluster baharu dikenali sebagai kluster Jalan Sulaman dan Jalan Seri.

Kesemua kluster tersebut melibatkan tempat kerja.

Manakala kluster Bendayan di Sarawak dan kluster Jalan Pengkalan di Perak melibatkan penularan dalam komuniti.


PTP Penjara Marang dan Pusat Koreksional Dungun dikenakan PKPD

KUALA LUMPUR, 27 Januari - Perintah Kawalan Pergerakan Diperketatkan (PKPD) akan dilaksanakan di Pusat Transit Tahanan (PTP) melibatkan Blok Pusat Latihan Pegawai Penjara, Zon 2 dan Zon 3 Penjara Marang, Terengganu bermula esok hingga 10 Februari depan.

Bermula esok juga, PKPD akan dilaksanakan di Pusat Koreksional Dungun dan kuarters kakitangan.

Menteri Kanan Pertahanan Datuk Seri Ismail Sabri Yaakob menjelaskan, langkah berkenaan diambil berdasarkan nasihat dan penilaian risiko Kementerian Kesihatan.

Sehingga semalam, 1,262 ujian saringan dilaksanakan di Penjara Marang.

Daripada jumlah tersebut, 98 kes positif COVID-19 telah direkodkan.

Bagaimanapun, kesemua kes positif hanya melibatkan tahanan di Pusat Transit Tahanan.

Manakala di Pusat Koreksional Dungun, 1,102 ujian saringan telak dilksanakan.

Sebanyak 99 kes didapati positif, melibatkan 92 tahanan, dua kakitangan dan lima kontak rapat.

Datuk Seri Ismail Sabri turut memaklumkan, sejak 1 Disember tahun lalu, lebih 200,000 pekerja warga asing telah menjalani ujian saringan,melibatkan lebih 9,000 majikan.Daripada jumlah itu, 4,386 orang disahkan positif. Sehingga kini, 876 klinik terlibat dengan program saringan.Semalam sahaja, lebih 7,000 pekerja warga asing telah menjalani ujian saringan dan 153 daripadanya disahkan positif COVID-19.


PPJP mampu elak penglibatan 'orang tengah' dan manipulasi harga

KUALA LANGAT, 27 Jan - Ahli Pertubuhan Peladang kini boleh terus memasarkan hasil pertanian mereka melalui 294 Pusat Pengumpulan Hasil Pertanian (PPHP) di seluruh negara.

Ia dilihat mampu memaksimumkan pulangan pengusaha dengan mengurangkan penglibatan orang tengah seterusnya mengelakkan manipulasi harga dalam pasaran.

Menteri Pertanian dan Industri Makanan (MAFI), Datuk Seri Dr. Ronald Kiadee berkata, peranan yang dimainkan PPHP penting bagi membantu petani.

Tambah beliau, fungsi PPHP juga penting sebagai kayu ukur kepada kecukupan bekalan dan rantaian pengedaran agromakanan dalam negara.

Beliau ditemui selepas lawatan kerja ke PPHP Pertubuhan Peladang di Kuala Langat, Selangor.


Solat fardu, solat Jumaat di Perak dibenarkan bermula esok

IPOH, 27 Januari- Perak membenarkan Solat Jumaat dan Solat Fardhu dilaksanakan di masjid dan surau dengan bilangan maksimum 40 jemaah bermula esok. Perkara tersebut diputuskan Majlis Agama Islam dan Adat Melayu Perak setelah mendapat perkenan Sultan Perak, Sultan Nazrin Muizzuddin Shah.

Menerusi satu kenyataan, Yang Dipertua Majlis Agama Islam dan Adat Melayu Perak, Dato Seri Mohd Anuar Zaini berkata, bilangan tersebut tidak termasuk ahli jawatankuasa dan pegawai masjid atau surau selain dikhaskan untuk warganegara Malaysia lelaki berumur 16 hingga 70 tahun sahaja.  Jelas beliau, aktiviti agama juga dibenarkan iaitu dalam ruang waktu antara solat Maghrib dan Isyak manakala sebarang aktiviti jamuan pula tidak dibenarkan.  Sultan Nazrin Shah turut bertitah agar semua masjid dan surau menganjurkan solat sunat hajat setiap hari bagi memohon agar bencana COVID-19 yang melanda dunia ketika ini dapat dibendung.  Baginda turut menzahirkan penghargaan kepada petugas-petugas barisan hadapan dan menyeru rakyat mematuhi sepenuhnya perlaksanaan Perintah Kawalan Pergerakan (PKP).


JBPM Johor laksana proses sanitasi berkala di 3 pintu masuk antarabangsa

JOHOR BAHRU, 27 Januari- Jabatan Bomba dan Penyelamat Malaysia (JBPM) Johor akan memulakan proses sanitasi di tiga pintu masuk antarabangsa di negeri itu secara berkala bermula esok.

Menurut Pengarahnya, Datuk Yahaya Madis, ia melibatkan di Kompleks Kastam, Imigresen Dan Kuarantin Bangunan Sultan Iskandar, Kompleks Sultan Abu Bakar Gelang Patah, dan Lapangan Terbang Antarabangsa Senai.

Proses sanitasi yang dilakukan itu akan melibatkan bahagian bangunan dan kawasan laluan pemandu lori. Kira-kira 20 hingga 50 anggota akan terlibat dalam proses sanitasi berkenaan. Beliau ditemui pemberita selepas meninjau operasi sanitasi yang dijalankan antara JBPM Johor dan Majlis Bandaraya Johor Bahru (MBJB) di Pasar Borong Pandan, Johor Bahru.


Pusat transit diwujudkan untuk tempatkan banduan positif COVID-19

KOTA BHARU, 27 Januari- Satu pusat transit di penjara Batu Jong, Kuala Krai diwujudkan bagi menempat banduan yang disahkan positif COVID-19.

Setakat ini Jabatan Kesihatan Negeri Kelantan (JKNK) telah mengenal pasti 42 kes positif COVID-19 melibatkan banduan penjara di negeri itu.

Pengarahnya, Datuk Dr Zaini Hussin berkata, kes positif itu membabitkan 33 kes di penjara Pengkalan Chepa dan sembilan kes di Pusat Pemulihan Akhlak Machang.Beliau ditemui media selepas menerima sumbangan daripada beberapa Badan Bukan Kerajaan (NGO) kepada petugas barisan hadapan dan pesakit di bawah program Tautan Kasih PKRC Dewan Jubli Perak, Kota Bharu. Sumbangan adalah dari Yayasan Dakwah Islamiah Malaysia, Sukarelawan YADIM Kelantan, Gabungan NGO Hadapan Kelantan, dan Misi Kembara Dakwah.


Kajian Klinikal Fasa 3 Vaksin COVID-19 bermula hari ini

PUTRAJAYA, 27 Januari- Kajian Klinikal Fasa 3 Vaksin COVID-19 dimulakan hari ini di sembilan buah hospital dengan melibatkan 3,000 sukarelawan tempatan.Menurut Menteri Kesihatan, Datuk Seri Dr Adham Baba, kajian klinikal yang ditaja Institut Biologi Perubatan Akademik Sains Perubatan China (IMBCAMS) dengan objektif untuk menilai keselamatan dan keberkesanan vaksin terhadap jangkitan COVID-19.

Jelasnya kajian di bawah penyelarasan Institut Penyelidikan Klinikal (ICR) itu berlangsung dalam tempoh 13 bulan.

"Kami ingin melihat prosedur protokol yang diperlukan dan ini merupakan sesuatu yang kami boleh gunakan diperingkat dunia dengan berkongsi data mengenai ujian klinikal."

"Kami berharap ia akan memberi manfaat kepada rakyat Malaysia dan seluruh dunia."

"Ini adalah satu lagi peristiwa penting buat Malaysia, kita merupakan satu-satunya negara di dunia yang menjalankan ujian klinikal fasa 3 vaksin COVID-19 luar dari China."

Beliau berkata demikian dalam majlis pelancaran kajian berkenaan yang diadakan secara maya.

Sembilan buah hospital tersebut adalah Hospital Ampang, Hospital Umum Sarawak, Hospital Pulau Pinang, Hospital Seberang Jaya, Hospital Sultanah Bahiyah, Hospital Raja Permaisuri Bainun, Hospital Taiping, Hospital Sungai Buloh dan Hospital Sultan Abdul Halim.


Datuk Saifuddin hadiri Mesyuarat Majlis Kemakmuran Bumiputera secara maya

PUTRAJAYA, 27 Jan - Menteri Komunikasi dan Multimedia, Datuk Saifuddin Abdullah turut menghadiri Mesyuarat Majlis Kemakmuran Bumiputera (MKB) pertama secara maya, yang dipengerusikan oleh Perdana Menteri Tan Sri Muhyiddin Yassin.

Majlis itu diterajui oleh Unit Peneraju Agenda Bumiputera (TERAJU) sebagai penyelaras utama dan dianggotai 17 Menteri Kabinet serta tokoh Bumiputera dalam pelbagai sektor.

Melalui laman Facebook, Datuk Saifuddin menyatakan mesyuarat tersebut membincangkan pelan Tindakan Pembangunan Bumiputera 2030 dan Pelan Pelaksanaan bagi memperkasa pembangunan sosio-ekonomi bumiputera.

Inisiaitif itu selaras dengan visi Wawasan Kemakmuran Bersama 2030 dan Rancangan Malaysia Ke-12.

Langkah itu juga merupakan usaha kerajaan dalam membantu Bumiputera meraih peluang ekonomi akibat kesan pandemik COVID-19 kepada perniagaan dan ekonomi negara.


COVID-19: KKM kesan tujuh lagi kluster baharu

PUTRAJAYA, 26 Januari - Sebanyak tujuh kluster baharu dikenal pasti Kementerian Kesihatan hari ini.

Kenyataan Ketua Pengarah Kesihatan, Tan Sri Dr Noor Hisham Abdullah berkata kesemua kluster berkenaan, tiga berkaitan tempat kerja, dua kluster komuniti, dan masing masing satu kluster keagamaan serta pusat tahanan.

Sehingga hari ini, angka kluster yang aktif di seluruh negara adalah 356 kluster, manakala jumlah yang tamat pula adalah 397 kluster.

Tan Sri Dr Noor Hisham turut memaklumkan, terdapat tiga kluster dengan pertambahan kes baharu tertinggi, iaitu Kluster Pasai dengan 111 kes, Kluster Seri Bayu sebanyak 61 kes dan Kluster Jalan Platinum pula 33 kes.


Mobilisasi sumber perkhidmatan awam akan dilaksana - KSN

PUTRAJAYA, 26 Januari - Mobilisasi sumber perkhidmatan awam persekutuan dan negeri bakal dilaksana menerusi penjajaran sementara kakitangan awam ke lokasi yang memerlukan perkhidmatan tambahan khususnya sektor kesihatan dan keselamatan.

Keperluan itu bagi memastikan pelaksanaan Ordinan Darurat berjalan lancar.

Ketua Setiausaha Negara, Tan Sri Mohd Zuki Ali, memaklumkan, pentadbiran Perkhidmatan Awam dalam tempoh darurat tidak akan terjejas dan berfungsi seperti sedia ada.

Menerusi kenyataan dijelaskan, perkara itu menjadi fokus utama perbincangan Mesyuarat Jawatankuasa Teknikal Pengurusan Darurat yang telah bersidang sebanyak empat kali.

Penggunaan aset kerajaan yang kurang optimum seperti kenderaan jabatan boleh dikongsi untuk menyokong kelancaran operasi perkhidmatan kritikal agar lebih bersepadu dan terselaras.  Bangunan dan fasiliti kerajaan yang bersesuaian juga akan dikenal pasti untuk dijadikan pusat pengambilan ujian calitan COVID-19.

Penyelarasan akan dibuat Jabatan Perkhidmatan Awam bersama Kementerian Kesihatan dan kementerian lain yang terlibat.

Mengenai pandangan atau maklum balas rakyat berhubung darurat, Kementerian Komunikasi dan Multimedia (KKMM) akan mengumpul maklumat tersebut.

KKMM juga bakal bertindak secara strategik dengan mewujudkan saluran khas dalam memastikan ke semua maklumat berkaitan pelaksanaan darurat disampaikan kepada rakyat secara holistik dan tepat.

Dalam pada itu, beliau berkata, operasi hospital awam termasuk Hospital Universiti, Hospital Angkatan Tentera dan hospital swasta bakal diletakkan secara hibrid berdasarkan konsep Hospital Kluster di bawah Pusat Kawalan COVID-19 Bersepadu.

Katanya, integrasi itu bagi memastikan koordinasi yang lebih sistematik agar akses kesihatan menyeluruh dan bersepadu diberi kepada pesakit.

Kapasiti makmal sedia ada, juga katanya, akan dioptimumkan terutama di Jabatan Kerajaan dan Universiti Awam bagi tujuan ujian serta pengesanan COVID-19 berskala besar.  Mobilisasi sumber perubatan seperti peralatan, PPE, ubat-ubatan mengikut keperluan hospital terutama bagi perkhidmatan kesihatan umum.  Mekanisme pembiayaan pesakit COVID-19 oleh pihak insurans di hospital swasta juga sedang diperhalusi.  Jawatankuasa Teknikal, akan terus meneliti dan memantau perkara-perkara berbangkit daripada Proklamasi Darurat agar syor terbaik dapat diberi kepada Sidang Khas Darurat MKN untuk dipertimbang.


PKP: Mesyuarat secara bersemuka tidak dibenarkan

KUALA LUMPUR, 26 Januari - Mesyuarat secara bersemuka tidak dibenarkan sepanjang pelaksanaan Perintah Kawalan Pergerakan (PKP).

Menteri Kanan Pertahanan, Datuk Seri Ismail Sabri Yaakob menegaskan tiada sesiapa yang boleh terkecuali daripada peraturan serta arahan yang dikeluarkan itu termasuk sektor awam dan swasta.

Tambahnya lagi, satu daripada larangan yang ditetapkan Majlis Keselamatan Negara (MKN) ketika PKP ini adalah mesyuarat secara bersemuka.

Mana-mana pihak yang ingin mengadakan mesyuarat, boleh diadakan secara maya.

Jelas beliau lagi,tindakan berkenaan boleh dilaporkan kepada pihak berkuasa.


Sambutan Thaipusam tidak dibenarkan - Datuk Ismail Sabri

KUALA LUMPUR, 26 Januari - Sambutan Thaipusam pada tahun ini tidak dibenarkan dan semua penganut Hindu digalakkan melakukan upacara keagamaan di rumah masing-masing.

Menteri Kanan Pertahanan, Datuk Seri Ismail Sabri Yaakob berkata, aktiviti ziarah juga tidak dibenarkan.

Bagaimanapun, hanya lima ahli jawatankuasa atau petugas kuil dibenarkan untuk menjalankan upacara keagamaan.

Sidang Khas Majlis Keselamatan Negara (MKN) juga telah mempertimbang permohonan khas membenarkan pergerakan membawa Arca Dewa Murugan dari Kuil Sri Mariamman, Kuala Lumpur ke Kuil Sri Subramaniar, Batu Caves dengan mematuhi SOP ketat.

Pedati dibenarkan bergerak dari Kuala Lumpur ke Batu Caves bermula pukul 3.00 pagi, pada 27 Januari ini.

Pihak polis juga, jelas Datuk Seri Ismail Sabri, akan berada di kawasan dilalui pedati bagi memastikan tiada orang ramai berada di pinggir jalan bagi menyaksikan pedati dibawa ke Batu Caves.


Keputusan pelaksanaan PKP atau PKPB hanya dibuat selepas 4 Februari

KUALA LUMPUR, 26 Januari - Kerajaan akan mengumumkan keputusan untuk melaksanakan Perintah Kawalan Pergerakan (PKP) lebih ketat atau kembali kepada Perintah Kawalan Pergerakan Bersyarat (PKPB) sebelum 4 Februari ini.

Menteri Kanan Pertahanan, Datuk Seri Ismail Sabri Yaakob berkata, untuk membuat sebarang keputusan kerajaan secara dasarnya perlu melihat secara keseluruhan 'kesan' yang bakal dihadapi negara.

Menurut laporan Suruhanjaya Syarikat Malaysia, sejak pelaksanaan PKP pada Mac sehingga Oktober 2020, lebih 13,000 syarikat telah tutup operasi mengakibatkan ramai pekerja telah hilang pekerjaan.


PKP: Pasangan jarak jauh dibenar rentas negeri mulai esok

KUALA LUMPUR, 26 Januari - Berkuat kuasa esok, pasangan suami isteri jarak jauh, yang berada di lokasi di bawah Perintah Kawalan Pergerakan (PKP) dibenar merentas negeri untuk pulang berjumpa pasangan masing-masing.

Menteri Kanan Pertahanan, Datuk Seri Ismail Sabri Yaakob, bagaimanapun, menjelaskan, pasangan berkenaan, perlu mendapat kebenaran polis terlebih dahulu.

Bagi pasangan yang bergejala, mereka dinasihat melakukan ujian saringan COVID-19 sebelum merentas negeri atau menangguhkan hasrat bertemu keluarga masing-masing.


JAKIM bakal lancar kod QR semak status halal daging di pasaran

PUTRAJAYA, 26 Jan - Jabatan Kemajuan Islam Malaysia (JAKIM) bakal melancarkan aplikasi kod QR bagi memudahkan pengguna menyemak status halal daging di pasaran.

Pada masa sama pemantauan secara berkala dilakukan terhadap kilang penyimpanan daging import walaupun dalam tempoh PKP.

Menteri di Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri, berkata, penambahbaikan bertujuan menjaga mutu sijil halal serta memastikan sumber daging tersebut patuh syariah.

Pada masa sama, pemantauan secara berkala dilakukan terhadap kilang penyimpanan daging import walaupun dalam tempoh PKP.

Selain itu, Majlis Halal Malaysia akan diaktifkan semula, setelah beberapa perbincangan diadakan dengan pelbagai agensi berkaitan isu kartel daging import haram dan pertemuan bersama pengimport dan pengedar daging serta produk daging, bulan ini. Beliau berkata demikian dalam sidang media secara dalam talian di Putrajaya.


Thaipusam: Pengurusan Kuil Batu Caves akur syarat MKN

BATU CAVES, 26 Jan - Pengurusan Kuil Batu Caves akur dengan syarat dan Prosedur Operasi Standard, SOP, yang ditetapkan Majlis Keselamatan Negara, MKN, menjelang sambutan Thaipusam, 28 Januari ini.

Pengerusinya, Tan Sri R. Nadarajah turut mengharapkan penganut agama hindu tidak menghadiri atau menyertai pergerakan pedati, ke Batu Caves.

Hanya 10 petugas dibenarkan dengan tidak ada muzik, perhimpunan, festival atau perarakan serta tidak boleh berhenti di mana-mana tempat tetapi dibawa dengan seberapa ringkas dan cepat.

Pergerakan pedati dari kuil Jalan Bandar ke Batu Caves adalah pada 27 Januari, dan akan kembali dari Batu Caves ke kuil Jalan Bandar pada 29 Januari.

Beliau turut memaklumkan, upacara Thaipusam itu turut disiarkan secara langsung di laman facebook " WE LOVE BT CAVES'


PKP: Maksimum 50 jemaah Solat Jumaat di Kelantan

KELANTAN, 26 Jan - Mulai 29 Januari ini, solat Jumaat di masjid negeri, bandar, jajahan dan mukim di Kelantan dibenarkan dengan maksimum 50 jemaah, sepanjang tempoh pelaksanaan Perintah Kawalan Pergerakan (PKP) sehingga 4 Feb depan.

Yang Dipertua Majlis Agama Islam dan Adat Istiadat Melayu Kelantan (MAIK) yang juga Tengku Temenggong Kelantan , Tengku Tan Sri Mohamad Rizam Tengku Abdul Aziz dalam satu kenyataan memberitahu ; bagi solat fardu di masjid negeri, bandar, jajahan dan mukim, dibenarkan tidak melebihi jumlah 12 orang jemaah termasuk imam tua, imam muda, bilal, siak dan ahli jawatankuasa sahaja.

Semua jemaah perlu mematuhi prosedur operasi standard (SOP) pelaksanaan solat Jumaat dan fardu sebagaimana dikeluarkan sebelum ini.

Pelaksanaan ini turut mendapat perkenan daripada Sultan Kelantan, Sultan Muhammad V sebagai Ketua Agama Islam sebagaimana peruntukan Perkara 6 (1) Undang-undang Perlembagaan Tubuh Kerajaan Kelantan.

prosedur operasi standard (SOP) pelaksanaan solat Jumaat dan solat fardu dikekalkan sebagaimana yang telah dikeluarkan sebelum ini dan perlu dipatuhi sepenuhnya oleh pihak pengurusan masjid, surau dan musalla.

MAIK amat mengharapkan kerjasama daripada semua pihak dalam melaksanakan ketetapan ini.


KPT pertimbang usul dan cadangan MPPK, ambil kira keselamatan pelajar

PUTRAJAYA, 26 Jan - Kementerian Pengajian Tinggi (KPT) telah mengadakan sesi perbincangan dan libat urus bersama wakil mahasiswa mengenai penyelarasan kemasukan pelajar IPT ke kampus,

Menterinya, Datuk Seri Dr. Noraini Ahmad melalui kenyataan di laman Facebooknya berkata, ia susulan pelbagai maklum balas diterima terutama kegusaran pelajar mengenai situasi semasa kes COVID-19.

Pada sesi itu, Majlis Perwakilan Pelajar Kebangsaan (MPPK) telah membentangkan hasil tinjauan mereka bagi kemasukan semua pelajar ke IPT bagi semester 2 sesi 2020/2021 yang bermula Mac 2021.

Segala usul yang dicadangkan mahasiswa dalam pembentangan tersebut dipertimbangankan kementerian.

Ia turut diambil kira kesan jangka pendek dan panjang demi kepentingan negara dan mahasiswa.

Keselamatan dan kebajikan mahasiswa adalah keutamaan kementerian dalam setiap keputusan.

Sebarang pemakluman atau pengumuman juga akan dilakukan sekurang-kurangnya sebulan lebih awal bagi membolehkan mahasiswa membuat persediaan sewajarnya.


Penjara Taiping dikenakan PKPD

KUALA LUMPUR, 26 Januari - Perintah Kawalan Pergerakan Diperketat (PKPD) bakal dilaksanakan di Penjara Taiping dan kuarters kakitangan bermula esok.

Kenyataan Menteri Kanan Pertahanan, Datuk Seri Ismail Sabri Yaakob berkata , ia berkuat kuasa 14 hari sehingga 8 Februari depan.

Keputusan itu selepas Kementerian Kesihatan melaporkan peningkatan kes positif, serta berdasarkan penilaian risiko, kerajaan bersetuju melaksanakan PKPD.

Sehingga 23 Januari lepas, 43 kes positif COVID-19 dicatatkan melibatkan 40 tahanan dan tiga kakitangan penjara.

Pelaksanaan PKPD ini bagi memudahkan Kementerian Kesihatan, melaksanakan saringan secara bersasar ke atas semua tahanan, kakitangan serta kontak rapat.

SOP PKPD itu, sama seperti yang diumumkan sebelum ini termasuk pergerakan keluar masuk juga lawatan ahli keluarga, adalah tidak dibenarkan.


Ingkar PKP: 717 individu ditahan

KUALA LUMPUR, 25 Januari - Tidak memakai pelitup muka, masih mencatat kesalahan ingkar SOP Perintah Kawalan Pergerakan (PKP) tertinggi dengan 117 kes.

Angka itu, antara 717 individu yang ditahan semalam dengan 642 dikompaun, 74 direman manakala seorang dijamin.

Kenyataan Menteri Kanan Pertahanan, Datuk Seri Ismail Sabri Yaakob turut menyebut, 235 kes didapati gagal mengamalkan penjarakan fizikal, manakala 96 kesalahan rentas daerah dan negeri tanpa kebenaran.

Sebanyak 273 kesalahan premis beroperasi lebih masa atau tanpa kebenaran, selain 68 kes membabitkan kesalahan premis tidak menyediakan rekod butiran pelanggan.

Sementara 128 kes lagi membabitkan lain-lain kesalahan.

Menerusi Op Benteng pula, 18 Pendatang Asing Tanpa Izin (PATI) ditahan dengan 10 kenderaan darat, dirampas.


COVID-19: 13 lagi kluster baharu dikesan hari ini

PUTRAJAYA, 25 Januari - Sebanyak 13 kluster baharu COVID-19 dikenal pasti hari ini.

Lapan kluster berkaitan tempat kerja, tiga kluster komuniti dan dua kluster melibatkan kumpulan berisiko.

Kluster Sri Muda, Kluster Chemubong dan Kluster Jalan Waja dikenal pasti di Selangor melibatkan tempat kerja.

Dua kluster tempat kerja turut direkodkan di Johor dinamakan Kluster Jalan Indah dan Kluster Jalan Firma Tiga.

Sabah, Kuala Lumpur dan Terengganu masing-masing turut mencatatkan satu kluster berkaitan tempat kerja.

Iaitu Kluster Industri Apas, Kluster Jalan Kerinchi, dan Kluster Kampung Tualang.

Sementara itu penularan komuniti dilaporkan di Johor dinamakan Kluster Kampung Muhibbah.

Selain Kluster Taman Bahagia dan Kluster Kampung Bukit Lada, kedua-duanya di Pahang.

Melaka dan Kelantan pula mencatatkan pertambahan kluster membabitkan kumpulan berisiko, iaitu Kluster Bukit Palah dan Kluster Kampung Pahi.

Sebanyak 10 kluster juga diisytihar tamat hari ini.


95 hospital swasta setuju rawat pesakit COVID-19

PUTRAJAYA, 25 Januari - Sebanyak 95 buah hospital swasta yang mempunyai kepakaran dan keupayaan menyatakan persetujuan untuk merawat pesakit COVID-19.

Ketua Pengarah Kesihatan, Tan Sri Dr Noor Hisham berkata jumlah itu membabitkan 130 daripada 210 buah hospital swasta yang bekerjasama dengan Kementerian Kesihatan.

Sebanyak 95 hospital swasta berkenaan menawarkan 1,286 buah katil, selain 65 katil di Unit Rawatan Rapi (ICU) beserta 54 alat bantuan pernafasan.

Enam lagi hospital swasta dijangka turut bekerjasama dengan Kementerian Kesihatan dalam tempoh masa terdekat.

Tan Sri Dr Noor Hisham yakin dengan kolaborasi itu, kualiti rawatan terhadap pesakit COVID-19 dapat ditingkatkan.


Kes COVID-19 dijangka menurun pada dua angka menjelang Mei - KP Kesihatan

PUTRAJAYA, 25 Januari - Kementerian Kesihatan menjangka, kes COVID-19 di negara ini menurun kepada dua angka menjelang Mei.

Ketua Pengarah Kesihatan, Tan Sri Dr Noor Hisham Abdullah menerusi sesi taklimat media secara maya menggunakan aplikasi ZOOM berkata, KKM turut mengunjurkan kadar penularan kes jangkitan harian merekodkan penyusutan, sehingga mungkin boleh mencapai dua angka.

Jumlah kes Covid-19 baharu yang dilaporkan diharap menurun dalam tempoh dua minggu meliputi jumlah kes baharu yang mencapai titik terendah dalam 11 hari.

Bagi beliau, pelaksanaan Perintah Kawalan Pergerakan PKP 2.0 turut mempunyai peranan signifikan dalam mengelak sebarang peningkatan kes yang mendadak.


Pusat Penilaian COVID-19 bergerak bakal diwujudkan

ALOR SETAR, 25 Januari- Jabatan Kesihatan Negeri (JKN) Kedah akan menubuhkan Pusat Penilaian COVID-19 (CAC) bergerak bagi memantau pesakit COVID-19 yang mempunyai masalah mobilisasi.  Setakat ini, 11 premis CAC, iaitu satu untuk setiap daerah sudah diwujudkan untuk memantau pesakit kategori 1 dan 2.

Ketua Pengarah Kesihatan, Tan Sri Dr Noor Hisham Abdullah menerusi hantaran di laman Facebook milik beliau berkata pusat itu juga menerima pesakit dari Pusat Kuarantin dan Rawatan COVID-19 Berisiko Rendah (PKRC) dan hospital.

JKN Kedah juga sedang merangka agar program CAC itu akan dapat beroperasi selama 24 jam.  Semalam, Tan Sri Dr Noor Hisham yang berada di Kedah turut meninjau kesiapsiagaan operasi di Klinik Kesihatan Bandar Alor Setar, Pejabat Kesihatan Daerah Kota Setar dan Hospital Alor Setar.   Taklimat disampaikan Pengarah Kesihatan Negeri, Dr Mohd Fikri Ujang.  Selain pembentukan CAC bergerak, khidmat pandu lalu juga dibuka bagi melancarkan proses saringan COVID-19.


Elak penularan melalui kemasukan individu dari zon merah

KANGAR, 25 Januari - Raja Muda Perlis, Tuanku Syed Faizuddin Putra Jamalullail mahu sebarang kemasukan individu atau pengambilan pekerja dari luar Perlis terutamanya dari kawasan atau zon merah dimaklumkan segera kepada pihak berkuasa.

Titah baginda, setiap majikan bertanggungjawab memantau pergerakan pekerja masing-masing selain memastikan pematuhan Prosedur Operasi Standard (SOP) di tempat kerja dilaksanakan sepenuhnya. Baginda yang juga Tuanku Komander Rejimen 504 Askar Wataniah berucap sempena Sambutan Hari Ulang Tahun 2 Divisyen Tentera Darat Malaysia (TDM) ke-52 yang disambut pada  setiap 23 Januari.  Rejimen 504 Askar Wataniah di Kem Bukit Keteri, Perlis berada di bawah Markas Briged Ke-6 Infantri yang berpengkalan di Pulau Pinang. Menyentuh mengenai Op Penawar di Perlis, Tuanku Syed Faizuddin bertitah dua Pegawai dan 15 anggota lain-lain pangkat telah diaturgerak bagi terlibat sama membantu pihak berkuasa awam pada sekatan jalan raya.


COVID-19: Perjuangan belum berakhir

KUALA LUMPUR, 25 Januari- Ketua Pengarah Kesihatan, Tan Sri Dr Noor Hisham Abdullah menerusi perkongsian di laman sosialnya mengajak rakyat terus berjuang kerana perjuangan memutuskan rantaian COVID-19 belum berakhir.

Beliau menyatakan kesedihan kerana rakyat perlu menempuh satu tahun perjuangan memerangi pandemik COVID-19.

Tegasnya, walaupun mental dan fizikal sudah mulai penat dan lesu namun perjuangan perlu diteruskan. Tanggungjawab demi menyelamatkan negara ini tidak mengira pangkat dan kedudukan sebaliknya semua pihak perlu berganding bahu dan bersatu. Beliau terus mengingatkan rakyat Malaysia agar terus patuh kepada Prosedur Operasi Standard (SOP) yang ditetapkan termasuk memakai pelitup muka, kerap mencuci tangan, jaga penjarakan fizikal dan kekal duduk di rumah jika tiada urusan penting.


Kerajaan Kelantan mohon tambah kuota jemaah solat Jumaat

KOTA BHARU, 25 Januari - Kerajaan Kelantan membuat permohonan kepada Majlis Agama Islam dan Adat Istiadat Kelantan (MAIK) supaya melonggarkan jumlah individu yang dibenarkan menunaikan solat Jumaat dalam tempoh Perintah Kawalan Pergerakan (PKP) di negeri itu.Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Hussin berkata setakat ini, hanya 12 orang dibenarkan solat Jumaat di masjid dalam satu-satu masa.

Mesyuarat Khas Jawatankuasa Kerja Keselamatan Negeri (JKKN) Negeri Kelantan bersetuju membuat permohonan supaya jumlah jemaah untuk solat Jumaat ditingkatkan kepada 50 jemaah.Tegasnya, apa pun keputusan, setiap individu perlu mengutamakan pematuhan Prosedur Operasi Standard (SOP) dalam apa jua situasi. Dalam perkembangan berasingan, beliau memaklumkan Kerajaan Negeri bersetuju memanjangkan tempoh operasi premis perniagaan selama dua jam lagi sehingga pukul 10:00 malam.  Selain itu, pemilik stesen minyak terutama di kawasan tumpuan ramai dibenar membuat permohonan untuk memanjangkan tempoh operasi.


Kerajaan Johor mahu tambah baik jalan Lebuhraya Pasir Gudang

JOHOR BAHRU, 25 Januari- Kerajaan Johor memperuntuk RM10.6 juta bagi menjalankan kerja-kerja penambahbaikan jalan di sepanjang Lebuhraya Pasir Gudang, Johor Bahru, bermula 15 Februari ini.  Fokus diberi kepada penampalan lubang di laluan sepanjang 11 kilometer, dan dijangka mengambil masa dua bulan untuk siap.

Beliau berkata demikian semasa meninjau tapak lokasi penambahbaikan jalan di Lebuhraya Pasir Gudang, Johor Bahru.  Dalam pada itu, beliau turut memaklumkan Kementerian Kerja Raya telah meluluskan peruntukan RM36.3 juta, bagi kerja menyelenggara jalan-jalan persekutuan seluruh negeri itu.  Sebahagaian besar penyelenggaraan tersebut akan dilakukan di laluan Pasir Gudang dan Johor Bahru.


Banjir di Miri: 9 kawasan termasuk 4 sekolah terjejas

MIRI, 25 Januari- Sebanyak sembilan kawasan dan empat buah sekolah dilaporkan terjejas banjir setakat pukul 9:00 pagi tadi.Menurut Pegawai Pertahanan Awam daerah Miri, Kapten Pertahanan Awam, Usman Harto, kesemua lokasi terjejas itu melibatkan daerah Beluru.

Sembilan kawasan terlibat itu ialah Rumah Janggu Langit di Sungai Seputi, Rumah Sulutan Anai di Sungai Seputi, Sungai Kelabit di Bakong, Rumah William Saba di Sungai Beluru, Long Jegan di Atas B, Tinjar, Rumah Nazareth Melvin Janting di Sungai Lutong Bakong, Rumah Keyai di Sungai Lutong Bakong, Long Jegan C di Tinjar dan Rumah Methew Tiri di Sungai Mangka Seruas.

Paras air di kawasan berkenaan naik di antara 0.609 meter hingga 1.8 meter dengan trend air menahan.  Manakala tiga buah sekolah terjejas di daerah Marudi ialah Sekolah Menengah Kebangsaan Tutoh Apoh, Sekolah Kebangsaan Penghulu Baya Mallang dan SK Long Panai.  Sebuah lagi di daerah Subis, SK Rumah Tinggi.  Dan setakat ini, tiada Pusat Pemindahan Sementara (PPS) dibuka.


COVID-19: 3,346 kes baharu, lagi pertambahan 9 kluster

PUTRAJAYA, 24 Januari - 4,427 kes sembuh paling tinggi direkodkan hari ini menjadikan jumlah kumulatif kes sembuh 141,446 kes.

Kes baharu pula mencatatkan 3,346 kes menjadikan jumlah kumulatif kes positif 183,801.

Selangor pula mencatatkan kes harian baharu tertinggi iaitu 950 kes.

Sembilan kluster baharu COVID-19 dilaporkan hari ini.

Lapan daripadanya berkaitan tempat kerja dan satu lagi melibatkan pusat tahanan.

Kluster baharu melibatkan negeri Sabah, Johor, Selangor, Kuala Lumpur, Negeri Sembilan, Putrajaya dan Perak.

Menurut Ketua Pengarah Kesihatan, Tan Sri Dr Noor Hisham Abdullah, dua kluster dikesan di Sabah iaitu Kluster Ladang Segama dan Kluster Jalan Segama.

Dua kluster di Johor pula ialah Kluster Keluli Tujuh dan Kluster Jalan Tengar.

Manakala di Selangor, Kuala Lumpur, Negeri Sembilan, dan Putrajaya pula masing-masing mencatatkan satu kluster baharu iaitu Kluster Jalan Sebelas, Kluster Tapak Bina Sri Petaling, Kluster Bukit Emas, dan Kluster Tapak Bina Flora.

Kluster berkaitan pusat tahanan dikesan di Perak iaitu kluster Tembok Taiping.

Dengan pertambahan berkenaan terdapat 348 kluster yang masih aktif.


PKPD Penjara Bentong dan Kuarters Kakitangan berkuat kuasa esok

PUTRAJAYA, 24 Januari - Perintah Kawalan Pergerakan Diperketat (PKPD) akan dilaksanakan di Penjara Bentong dan Kuarters Kakitangan bermula esok.

Menteri Kanan Pertahanan, Datuk Seri Ismail Sabri Yaakob berkata PKPD di lokasi berkenaan berkuat kuasa selama 14 hari bermula esok sehingga 8 Februari depan.

Datuk Seri Ismail dalam satu kenyataan berkata, keputusan itu dibuat selepas sidang khas Majlis Keselamatan Negara (MKN) diberi taklimat mengenai peningkatan mendadak kes positif COVID-19 di kawasan berkenaan.

Sehingga kini 615 kes positif COVID-19 direkodkan melibatkan 574 tahanan, 34 kakitangan serta lima ahli keluarga.

KKM turut mengesahkan peningkatan mendadak kes berlaku dalam masa singkat.

Pelaksanaan PKPD ini bagi memudahkan KKM melaksanakan saringan secara bersasar ke atas semua tahanan, kakitangan serta kontak rapat.


Tiada perarakan sempena Thaipusam

KUALA LUMPUR, 24 Januari - Tiada sebarang perarakan dibenarkan sempena perayaan Thaipusam minggu hadapan.

Menteri Wilayah Persekutuan, Tan Sri Annuar Musa menjelaskan yang dibenarkan hanyalah proses membawa patung Dewa Murugan ke ibu negara melibatkan garis panduan yang ketat.

Tambahnya, Dewan Bandaraya Kuala Lumpur (DBKL) dan pihak berkuasa lain akan memantau pematuhan garis panduan.

Terdahulu, Tan Sri Annuar menjelaskan berkaitan ciapan di twitternya yang disalah tafsir oleh beberapa laman sosial sehingga menimbulkan banyak persoalan.


Individu bergejala digesa kekal duduk di rumah elak penularan COVID-19

KUCHING, 24 Januari - Mana-mana individu yang menunjukkan tanda-tanda dan gejala jangkitan COVID-19 termasuk sakit tekak dan hilang deria rasa serta bau, digesa untuk terus kekal duduk di rumah masing-masing.

Usaha tersebut penting bagi memutuskan rantaian penularan virus berkenaan.

Pengarah Jabatan Kesihatan Negeri Sarawak, Dr Chin Zin Hing berkata, ini terutama bagi yang tidak pergi mendapatkan rawatan bagi mengelak mereka menjadi punca jangkitan COVID-19 kepada orang lain.  Dalam kenyataan medianya, beliau menyeru individu-individu berkenaan supaya tidak bersikap mementingkan diri serta perlu bersikap peduli terhadap kesejahteraan ahli keluarga serta rakan-rakan masing-masing.  Antara langkah yang perlu diambil bagi mereka yang bergejala adalah mengamalkan penjarakan fizikal pada setiap masa dengan orang lain di sekeliling, duduk di rumah selain mengasingkan diri di dalam sebuah bilik berasingan.  Mereka juga perlu segera berjumpa doktor dengan mengikuti semua nasihat kesihatan sepanjang perjalanan ke klinik.  Tegas Dr Chin lagi, mereka hanya boleh keluar rumah jika perlu berjumpa doktor atau dipanggil untuk menjalani ujian swab oleh Pejabat Kesihatan Bahagian.  Mereka yang bergejala juga dinasihati untuk tidak ke tempat kerja, menghadiri sebarang perjumpaan atau ke tempat awam terutama semasa musim perayaan.  Menurut beliau, kes-kes terkini jangkitan COVID-19 dalam komuniti banyak disebabkan oleh golongan pekerja yang bergejala dan tidak cakna dengan kesihatan serta keselamatan orang lain.


COVID-19: Lima kawasan peranginan, rekreasi di Kelantan ditutup sementara

PASIR PUTEH, 24 Januari - Lima kawasan rekreasi dan peranginan di Pasir Puteh ditutup sementara kepada orang ramai bertujuan mengawal penularan wabak COVID-19 .  Ia membabitkan Pantai Bisikan Bayu, Pantai Tok Bali, Pantai Dalam Rhu, Jeram Pasu dan Jeram Mengaji.

Timbalan Ketua Jajahan Pasir Puteh, Mohd Kamarulzaman Ab Wahab berkata, penutupan kesemua lokasi tersebut selari dengan keputusan kerajaan melaksanakan Perintah Kawalan Pergerakan (PKP) di tujuh negeri termasuk Kelantan yang bermula 16 Januari lalu hingga 4 Februari ini.

Beliau menyatakannya selepas menyertai Operasi Taskforce Rondaan di kawasan Rekreasi Tumpuan Masyarakat di sekitar Pasir Puteh.


COVID-19: Fasiliti di Kelantan hanya mampu bertahan dua bulan

PENGKALAN CHEPA, 24 Januari - Kemudahan fasiliti untuk pesakit COVID-19 di Kelantan hanya mampu bertahan sehingga dua bulan akan datang.

Pengarah Kesihatan Kelantan Datuk Dr Zaini Husin memaklumkan, ketetapan itu berdasarkan jumlah semasa pesakit ketika ini yang mencatat kadar peningkatan setiap hari dengan tiga angka.

Bagaimanapun pihaknya dengan kerjasama kerajaan negeri turut mengenal pasti beberapa lokasi lain untuk membuka Pusat Kuarantin dan Rawatan COVID-19 Berisiko Rendah (PKRC) bagi menempatkan pesakit-pesakit berisiko rendah.  Menurut Datuk Dr Zaini, hingga kini terdapat 257 pesakit yang ditempatkan di PKRC seluruh Kelantan atau 54.7 peratus daripada kapasiti sedia ada.  Manakala 145 lagi pesakit yang tidak berisiko di kuarantin di rumah, setelah dinilai di Pusat Penilaian (CAC COVID-19) yang dibuka di setiap daerah.


3 lokasi PKPD tamat hari ini dan esok

KUALA LUMPUR, 23 Januari - Tiga lokasi pelaksanaan Perintah Kawalan Pergerakan Diperketat (PKPD) di Johor dan Negeri Sembilan ditamatkan hari ini dan esok.

Menurut Menteri Kanan Pertahanan, Datuk Seri Ismail Sabri Yaakob, ia membabitkan Pusat Koreksional Johor Bahru dan Kuaters Kakitangan, Asrama Pekerja Westlite 1 dan Westlite 2, Senai Johor serta Penjara Jelebu dan Kuaters Kakitangan, Negeri Sembilan.

Jelasnya PKPD di Asrama Pekerja Westlite 1 dan Westlite 2, Senai ditamatkan lebih awal hari ini daripada yang dijadualkan Jumaat depan.

Pelaporan kes positif di lokaliti ini menunjukkan trend penurunan serta tiada lagi sampel menungggu keputusan.

Bagi dua lagi PKPD iaitu di Asrama Pekerja Westlite 1 dan Westlite 2, Senai Johor serta Penjara Jelebu dan Kuaters kakitangan Penjara Jelebu, Negeri Sembilan ia akan ditamatkan esok mengikut jadual.

Walaubagaimanapun, atas nasihat dan penilaian risiko oleh KKM, kerajaan bersetuju menamatkan PKPD di Penjara Jelebu dan Kuarters Kakitangan Penjara Jelebu, Negeri Sembilan esok kecuali di Blok Transit (Blok Muhasabah) yang dilanjutkan lagi bermula 25 Januari hingga 7 Februari depan.

Sementara itu, seramai 504 individu ditahan atas kesalahan ingkar arahan PKP semalam.

494 individu dikompaun manakala 10 individu lagi direman.

Kesalahan tertinggi iaitu tidak memakai pelitup muka sebanyak 145 kes, diikuti gagal menyediakan peralatan merekod butiran pelanggan sebanyak 92 kes.

Manakala tiada penjarakan fizikal sebanyak 77 kes, rentas daerah atau negeri tanpa kebenaran sebanyak 60 kes, premis beroperasi lebih masa atau tanpa kebenaran sebanyak 37 kes serta lain-lain kesalahan 93 kes.

Dalam Operasi Benteng semalam pula, 41 orang Pendatang Asing Tanpa Izin ditahan, dua buah bot atau kapal serta tiga buah kenderaan darat dirampas.

Turut dikesan 155 bot atau kapal berada di perairan negara melalui lima aktiviti penglihatan.


4,275 kes baharu, 11 kluster lagi dikesan

PUTRAJAYA, 23 Januari - 4,313 kes sembuh paling tinggi direkodkan hari ini menjadikan jumlah kumulatif kes sembuh 137,019 kes.

Kes baharu juga mencatat rekod tertinggi iaitu 4,275 menjadikan jumlah kumulatif kes positif 180,455.

Selangor mencatatkan kes baharu tertinggi iaitu 1,421 kes.

7 kes kematian turut dilaporkan, menjadikan jumlahnya kini 667.

11 kluster baharu dilaporkan hari ini melibatkan 383 kes baharu.


'TV Pendidikan akan diperkasa dengan pendekatan bersesuaian' - Dr Radzi Jidin

PUTRAJAYA, 23 Januari - Kementerian Pendidikan (KPM) sentiasa berusaha untuk terus memperkasa TV Pendidikan dengan pendekatan bersesuaian.

TV Pendidikan yang kini bersiaran di tiga saluran iaitu TV Okey (RTM), Astro dan NTV7 selama sembilan jam sehari.

Menghargai pandangan dan saranan pelbagai pihak berkaitan TV Pendidikan, Menteri Kanan Pendidikan Dr Radzi Jidin berkata KPM mewujudkan kembali TV Pendidikan pada 6 April 2020 sejurus pelaksanaan Perintah Kawalan Pergerakan (PKP) pertama pada 18 Mac tahun sama.

KPM telah mewujudkan semula TV Pendidikan konvensional bagi membantu murid yang tidak mempunyai akses Internet atau peranti sesuai untuk mengikuti kaedah Pengajaran dan Pembelajaran di Rumah (PdPR).

Pada masa ini, TV Pendidikan bersiaran selama sembilan jam sehari iaitu dua jam di TV Okey, empat jam di Astro Tutor TV dan tiga jam di NTV7.

Dr Mohd Radzi dalam facebook rasmi beliau berkata, jumlah masa siaran tersebut belum mencukupi.

TV Pendidikan yang mula bersiaran di televisyen konvensional pada 1972 telah menggunakan kaedah secara dalam talian melalui EduwebTV pada 1 Mac 2008 dan tidak lagi disiarkan di saluran televisyen konvensional bermula 1 Jan 2009.


Kenaikan minyak masak tidak bersubsidi dipengaruhi harga minyak sawit mentah

PUTRAJAYA, 23 Januari - Kenaikan harga minyak masak tidak bersubsidi dipengaruhi oleh harga minyak sawit mentah (CPO) yang meningkat sejak Ogos tahun lepas.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata harga CPO dilaporkan memuncak melebihi RM3,000 per tan matrik pada Disember tahun lepas menyebabkan pihaknya menerima banyak rungutan mengenai kenaikan harga minyak masak tidak bersubsidi.

Harga minyak masak tidak bersubsidi bergantung kepada CPO dan harga CPO pula ditentukan berdasarkan permintaan dan bekalan.

Ia sekali gus memberikan tekanan kepada harga dalam pasaran tempatan kecuali harga minyak masak disubsidi oleh kerajaan yang tetap dijual pada harga RM2.50.

Datuk Seri Alexander berkata demikian dalam satu kenyataan mengulas situasi harga minyak masak yang menunjukkan peningkatan ketika pelaksanaan Perintah Kawalan Pergerakan.

Sejak Jun tahun lepas, Lembaga Minyak Sawit Malaysia (MPOB) melaporkan trend harga minyak sawit mentah di pasaran dunia telah meningkat setiap bulan disebabkan oleh beberapa faktor iaitu peningkatan permintaan antarabangsa terhadap minyak sawit mentah dan yang telah diproses.

Dalam pada itu, beliau turut menjelaskan pelbagai inisiatif dilaksanakan bagi membantu rakyat mendapatkan bekalan minyak masak pada harga yang stabil, antaranya bekalan minyak masak bersubsidi pada harga RM2.50 bagi setiap kilogram.

Minyak masak bersubsidi dijual di pasaran dalam bentuk pek polibeg plastik.


Kementerian Pertahanan bantu penduduk terjejas di Johor

KLUANG, 23 Jan - Prihatin dengan penduduk terjejas banjir, Kementerian Pertahanan meneruskan misi bantuan kemanusiaan di Johor selepas Kelantan, Terengganu dan Pahang.  Johor menjadi negeri keempat menerima bantuan daripada Kementerian Pertahanan untuk diagihkan kepada penerima layak di 21 kawasan terjejas seluruh negeri itu.

Panglima 7 Briged yang mewakili Kementerian Pertahanan, Brigedier Jeneral Mohamed Fauzi Kamis berkata, objektif bantuan bagi meringankan beban sekali gus menunjukkan keprihatinan tentera kepada penduduk terjejas banjir supaya mereka mendapat bantuan sewajarnya.

Majlis Penyerahan Bantuan Kemanusiaan Mindef Prihatin Banjir 2021 kepada penduduk terjejas diserahkan Panglima 7 Briged, Brigedier Jeneral Mohamed Fauzi Kamis kepada wakil kerajaan Johor, Datuk Samsolbari Jamali di Dewan Mahkota, Kem Mahkota Kluang, Johor pagi tadi.


Kerajaan negeri Pahang tetapkan bantuan banjir dari luar hanya boleh di pusat penyerahan di sempadan negeri

PAHANG, 23 Jan - Kerajaan negeri Pahang menetapkan semua penghantaran bantuan bencana banjir dari luar hanya boleh dilakukan di pusat penyerahan di sempadan negeri iaitu Bentong, Rompin dan Kuantan sepanjang tempoh Perintah Kawalan Pergerakan (PKP).

Menteri Besar, Datuk Seri Wan Rosdy Wan Ismail berkata ketetapan itu diputuskan pada Mesyuarat Jawatankuasa Kerja Keselamatan Negeri (JKKN) semalam.

Mereka yang mahu menghantar bantuan juga perlu mendapat kebenaran rentas negeri daripada polis serta kelulusan sistem ebanjir.gov.my.

Kerajaan melaksanakan PKP bagi membendung penularan COVID-19 di Pahang berkuat kuasa semalam, dua hari selepas Pahang pulih sepenuhnya daripada bencana banjir menyebabkan banyak pihak berminat membantu menghulur bantuan pasca-banjir.

Selain itu, Wan Rosdy berkata sepanjang tempoh PKP hingga 4 Feb ini, pasar malam dibenar beroperasi mulai 4 petang hingga 10 malam dengan prosedur operasi standard (SOP) ketat.

Katanya, kebenaran beroperasi juga diberikan kepada kompleks beli-belah bermula 10 pagi hingga 10 malam kecuali kepada perniagaan berbentuk hiburan dan permainan.

Walaupun dibenarkan beroperasi, Datuk Seri Wan Rosdy menegaskan bahawa kanak-kanak di bawah 12 tahun tidak dibenarkan mengunjungi kompleks beli-belah, pasar malam, pasar raya, pasar tani, pasar borong dan tempat tumpuan orang ramai.

Katanya, beberapa aktiviti ekonomi seperti bazar larut malam,sales, kelas muzik, tarian, seni dan bahasa adalah tidak dibenarkan beroperasi sepanjang pelaksanaan PKP di Pahang.


Kemudahan pesakit COVID-19 di Kelantan hanya bertahan dua bulan jika jumlah peningkatan berterusan

PENGKALAN CHEPA, 23 Jan - Beberapa lokasi baharu sebagai Pusat Kuarantin dan Rawatan COVID-19 (PKRC) untuk pesakit-pesakit berisiko rendah di Kelantan, dikenal pasti.

Pengarah Kesihatan Kelantan, Datuk Dr Zaini Husin memaklumkan, pihaknya bekerjasama dengan kerajaan negeri bagi merealisasikan perkara itu untuk memenuhi keperluan berdasarkan jumlah kes di negeri berkenaan.

Beliau berkata demikian selepas menerima sumbangan daripada Yayasan Dakwah Islamiah (YADIM), Gabungan NGO Hadapan (GOHEK) dan Misi Kembara Dakwah menerusi Program Tautan Kasih PKRC Kelantan Musaadah COVID-19 di Pengkalan Chepa. Tambah Datuk Dr Zaini, sehingga kini terdapat 257 pesakit yang ditempatkan di PKRC seluruh Kelantan atau 54.7% daripada kapasiti sedia ada. Manakala 145 pesakit tidak berisiko di kuarantin di rumah, di mana mereka terlebih dahulu dinilai di Pusat Penilaian (CAC COVID-19) yang dibuka di setiap daerah di Kelantan.

Tambah Datuk Dr Zaini, setakat ini bilangan kakitangan kesihatan adalah mencukupi.


PASIR PUTEH, 23 Jan - Di Kelantan.

Lima kawasan rekreasi dan peranginan di Pasir Puteh ditutup sementara kepada orang ramai bertujuan mengawal penularan wabak COVID-19 di negeri itu.  Ia membabitkan Pantai Bisikan Bayu, Pantai Tok Bali, Pantai Dalam Rhu, Jeram Pasu dan Jeram Mengaji.

Timbalan Ketua Jajahan Pasir Puteh, Mohd Kamarulzaman Ab Wahab berkata, penutupan kesemua lokasi tersebut selari dengan keputusan kerajaan melaksanakan Perintah Kawalan Pergerakan (PKP) di tujuh negeri termasuk Kelantan yang bermula 16 Januari lalu sehingga 4 Februari ini.

Beliau berkata demikian kepada pemberita selepas menyertai Operasi Taskforce Rondaan di kawasan Rekreasi Tumpuan Masyarakat di sekitar Pasir Puteh.  Operasi itu melibatkan 75 Pegawai dan Anggota dari pelbagai agensi termasuk Majlis Daerah Pasir Puteh, Majlis Keselamatan Negara, Angkatan Pertahanan Awam, Jabatan Bomba dan Penyelamat, Polis Diraja Malaysia dan RELA.  Pasukan itu sentiasa memantau kawasan yang menjadi tumpuan ramai bagi memastikan pengunjung mematuhi peraturan.


Lapan kes positif COVID-19, SK Sultan Sulaiman 1 ditutup

KUALA TERENGGANU, 23 Jan - Sekolah Kebangsaan (SK) Sultan Sulaiman 1 di Kuala Terengganu diarah tutup selama 14 hari berikutan lapan kes positif COVID-19 dikesan di sekolah berkenaan.  Penutupan sementara itu bermula semalam hingga 5 Februari depan bagi membolehkan kerja-kerja nyah kuman dilakukan.  Pengarah Kesihatan Negeri, Dr. Nor Azimi Yunus berkata, lapan kes positif itu disahkan semalam.  Penutupan sementara adalah mengikut Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342).  Sementara itu, pengurusan sekolah sudah menghubungi semua ibu bapa murid mengenai penangguhan pengagihan buku teks yang sepatutnya dijadualkan esok.


Vaksin penting untuk kembali pulihkan ekonomi - MOSTI

KUALA LUMPUR, 23 Januari - Program vaksinasi bagi mencegah pandemik COVID-19 yang dirancang kerajaan untuk orang ramai adalah penting.

Ini bagi mewujudkan imuniti kelompok sekali gus membolehkan ekonomi negara kembali pulih.

Timbalan Ketua Setiausaha Pembangunan Teknologi, Pengkomersialan dan Perkhidmatan (STI), Kementerian Sains, Teknologi dan Inovasi, Dr Mohd Nor Azman Hassan berkata, apabila imuniti kelompok tercapai, maka penularan COVID-19 akan dapat dikawal kerana majoriti penduduk sudah memiliki ketahanan terhadap virus itu.

Menurutnya, apabila masyarakat mempunyai ketahanan dalam kumpulan yang besar terhadap sesuatu virus, negara boleh hampir bergerak dan berhubung dalam keadaan normal.

Jadi, peluang untuk negara membuka sektor ekonomi lebih besar kerana setiap rakyat atau individu telah divaksinasikan.

Imuniti kelompok merujuk kepada keadaan penularan jangkitan yang rendah kerana sebahagian besar masyarakat mempunyai imuniti terhadap jangkitan itu.

Sementara itu, Felow Akademi Sains Malaysia Datuk Dr Madeline Berma berkata, beliau optimis bahawa program vaksinasi COVID-19 akan mempercepatkan usaha merancakkan kembali ekonomi negara khususnya ekonomi domestik yang terkesan teruk akibat pandemik tersebut.

Menurutnya, dengan kehadiran vaksin, negara akan mempunyai pelbagai cara pencegahan penularan COVID-19 selain penetapan Prosedur Operasi Standard seperti pemakaian pelitup muka, penjarakan fizikal serta pelaksanaan Perintah Kawalan Pergerakan (PKP).


RTM bakal lancar saluran khas pendidikan

KUALA LUMPUR, 23 Januari -Stesen Radio Televisyen Malaysia (RTM) akan melancarkan satu saluran pendidikan baharu bagi membantu proses pengaran dan pembelajaran murid di rumah (PdPR) semasa dan pasca Perintah Kawalan Pergerakan (PKP).

Ia bagi memastikan sistem Pengajaran dan Pembelajaran di Rumah (PdPR) lebih efisyen sepanjang tempoh PKP dan pasca COVID-19.

Menteri Komunikasi dan Multimedia, Datuk Saifuddin Abdullah, saluran baharu itu dijangka beroperasi pada suku pertama tahun ini.

Material pengajaran dan pembelajaran akan disediakan Bahagian Teknologi dan Sumber Kementerian Pendidikan (KPM).  Datuk Saifuddin memaklumkannya kepada RTM di ibu negara.


ADM 2025 sasar lapan matlamat keberhasilan

KUALA LUMPUR, 23 Januari - Pelan Induk Digital ASEAN (ADM) 2025 dilancar bagi merealisasikan hasrat menjadikan rantau ini sebagai komuniti digital terkemuka dan blok ekonomi utama.

Menteri Komunikasi dan Multimedia, Datuk Saifuddin Abdullah berkata, pelaksanaannya bakal dipacu oleh ekosistem, teknologi dan perkhidmatan digital yang transformatif serta selamat.

ADM 2025 menetapkan lapan matlamat keberhasilan.

Antaranya, memastikan tindakan ADM 2025 mengutamakan usaha mempercepat pemulihan ASEAN daripada impak COVID-19 selain meningkatkan kualiti dan liputan infrastruktur jalur lebar mudah alih dan tetap.  Pada masa sama, menyediakan pasaran kompetitif dan mampan untuk pembekalan perkhidmatan digital.


SPM tetap diteruskan 22 Februari

PUTRAJAYA, 22 Januari - Tarikh peperiksaan Sijil Pelajaran Malaysia (SPM) akan tetap diteruskan seperti yang dijadualkan pada 22 Februari 2021.

Ketua Pengarah Pendidikan (KPM), Datuk Dr Habibah Abdul Rahim berkata, pihaknya akan memastikan keselamatan serta kesihatan pelajar menjadi keutamaan sepanjang peperiksaan itu berlangsung.

Jelas beliau, sekiranya ada pelajar yang dijangkiti COVID-19 atau dalam tempoh kuarantin perlu mengemukakan surat atau bukti daripada pihak hospital sebelum dibenarkan mengambil peperiksaan alternatif.

Bagaimanapun, calon yang sembuh atau habis tempoh kuarantin ketika peperiksaan masih berjalan, mereka perlu menduduki baki kertas peperiksaan yang ada.

Manakala tarikh kertas peperiksaan yang tertinggal akan dimaklum KPM kemudian.

Beliau ditemui di sidang media Ketua Pengarah KPM secara maya.

Selain itu, KPM tidak bercadang untuk menurunkan gred pemarkahan SPM kerana peperiksaan itu diiktiraf University of Cambridge.

Sekiranya diturunkan, KPM bimbang SPM untuk calon tahun 2020 tidak mendapat pengiktirafan yang sama.


Jepun hulur bantuan peralatan perubatan RM19 juta

PUTRAJAYA, 22 Januari - Malaysia menerima bantuan peralatan perubatan bernilai kira-kira RM19 juta daripada kerajaan Jepun dalam usaha menangani pandemik COVID-19.

Menteri Kesihatan, Datuk Seri Dr Adham Baba mengucapkan terima kasih kepada kerajaan Jepun yang menghulurkan bantuan tersebut di bawah Geran Bantuan Jepun.

Beliau menyatakan demikian pada majlis pertukaran nota peruntukan peralatan perubatan yang diadakan secara maya.

Jepun diwakili dutanya di Malaysia, Hiroshi Oka.

Sumbangan peralatan perubatan ini akan membantu meningkatkan keupayaan persediaan dan kapasiti fasiliti Kementerian Kesihatan.

Sekaligus, akan membantu usaha petugas barisan hadapan untuk merawat dan menyelamatkan nyawa ketika pandemik ini.

Oleh itu, beliau berharap kerjasama dua hala dalam bidang penjagaan kesihatan dan sektor lain akan terus dipertingkatkan ketika kedua-dua negara mengharungi pandemik global ini.


KKM tubuh 213 Pusat Penilaian COVID-19 di seluruh negara

PUTRAJAYA, 22 Januari - 213 Pusat Penilaian COVID-19 (CAC) ditubuhkan Kementerian Kesihatan di seluruh negara bagi mengendalikan penilaian pesakit COVID-19 yang menjalani rawatan di rumah.

Kenyataan Menteri Kesihatan, Datuk Seri Dr Adham Baba menyebut, CAC berkenaan akan mengklasifikasikan tahap pesakit COVID-19 untuk menentukan pengurusan pesakit termasuk kelulusan rawatan di rumah.

Pusat itu juga berperanan mengenal pasti pesakit yang sesuai dipantau di rumah.

Pasukan CAC juga bertanggungjawab mengenal pasti pesakit yang memerlukan rujukan ke Pusat Kuarantin dan Rawatan COVID-19 (PKRC) atau hospital iaitu pesakit kategori satu dan dua yang tidak sesuai untuk ditempatkan serta dipantau dari rumah.

Dan CAC ini juga berfungsi menyelaras rujukan dan klinik kesihatan ke PKRC atau ke hospital.


Individu terlatih perlu kendalikan kit Ujian Rapid Antigen COVID-19

PUTRAJAYA, 22 Januari - Penggunaan kit Ujian Rapid Antigen (RTK-Ag) COVID-19 perlu dikendalikan individu terlatih.

Catatan Ketua Pengarah Kesihatan, Tan Sri Dr Noor Hisham Abdullah menerusi twitter menyatakan, untuk mendapatkan keputusan yang tepat, ujian RTK-Ag perlu dilakukan dalam tempoh lima hingga tujuh hari pertama setelah wujudnya gejala.

Lebih spesifik untuk kelompok baharu dengan kadar jangkitan positif yang tinggi dan apabila kajian keseirasan menunjukkan tahap kespesifikan yang tinggi.

Disarankan pengesahan ujian RTK-Ag apabila sistem kesihatan dibebani.

Kepekaan alat ujian untuk RT-Ag mestilah lebih dari 80% dan kespesifikan melebihi 97%.


18 lagi kes kematian dicatat

PUTRAJAYA, 22 Januari - 3,631 kes baharu direkodkan hari ini menjadikan jumlah kumulatif kes positif 176,180 dengan jumlah kes aktif 42,814.

Kes sembuh pula, 2,554 menjadikan jumlah kumulatif kes sembuh 132,706.

18 kematian turut dilaporkan menjadikan jumlahnya kini 660.


PKPD dilaksanakan di DTI Pekan Nenas bermula esok

KUALA LUMPUR, 22 Januari - Perintah Kawalan Pergerakan Diperketatkan (PKPD) akan dilaksanakan di Blok Tahanan dan Kuarters Depot Tahanan Imigresen Pekan Nenas, Pontian, Johor bermula esok sehingga 5 Februari ini.

Menteri Kanan Pertahanan, Datuk Seri Ismail Sabri Yaakob memaklumkan, pelaksanaan PKPD dikawasan tersebut atas nasihat dan penilaian Kementerian Kesihatan (KKM).

Sehingga semalam, KKM telah melaksanakan 360 ujian saringan.

Daripada jumlah itu sebanyak 177 kes positif COVID-19 telah direkodkan.

Pelaksanaan PKPD ini untuk mengawal pergerakan masuk tahanan dari luar serta mengelakkan penularan jangkitan kepada staf, keluarga serta komuniti luar.


3,739 pekerja asing dikesan positif COVID-19, 186,690 lagi negatif

KUALA LUMPUR, 22 Januari - 3,739 pekerja warga asing disahkan positif COVID-19 manakala 186,690 lagi negatif.

Kesemua mereka merupakan 190,429 pekerja warga asing yang telah menjalani ujian saringan COVID-19 melibatkan 7,198 majikan.

Kenyataan Menteri Kanan Pertahanan, Datuk Seri Ismail Sabri Yaakob memaklumkan kerajaan telah mengarahkan semua pekerja warga asing khususnya di Selangor, Negeri Sembilan, Pulau Pinang, Sabah, Wilayah Persekutuan Kuala Lumpur dan Labuan menjalani ujian saringan COVID-19.

Sehingga kini, 852 klinik telah terlibat dengan program saringan ini dan kos ujian saringan ditanggung oleh majikan masing-masing.

Kenyataan sama turut memaklumkan 660 individu ditahan atas kesalahan ingkar prosedur operasi standard (SOP).

621 individu dikompaun manakala 39 yang lain direman.

Kesalahan direkodkan masing-masing tidak memakai pelitup muka (228), gagal menyediakan peralatan merekod butiran pelanggan (121), tiada penjarakan fizikal (96), rentas daerah atau negeri tanpa kebenaran (54), premis beroperasi lebih masa atau tanpa kebenaran (63) dan lain-lain (98).


Perkhidmatan awam rentas daerah dan negeri dibenar bawa penumpang dengan surat kebenaran polis

PUTRAJAYA, 22 Januari - Tiada arahan untuk menghentikan perkhidmatan pengangkutan awam termasuk teksi, kereta sewa dan e-hailing untuk beroperasi merentas daerah atau negeri dalam tempoh PKP.

Bagaimanapun, semua perkhidmatan berkenaan hendaklah beroperasi dengan mematuhi prosedur operasi standard yang ditetapkan tanpa sebarang kompromi.

Menteri Pengangkutan, Datuk Seri Dr. Wee Ka Siong dalam kenyataannya memaklumkan, pengangkutan awam tersebut dibenarkan beroperasi sepenuhnya berdasarkan perkhidmatan perlu.

Jelasnya, kebenaran juga mengambil kira keperluan menghantar penumpang yang mempunyai surat kebenaran polis.

Pemandu perkhidmatan awam perlu mendapatkan salinan dokumen kelulusan daripada penumpang sebagai bukti kebenaran rentas daerah atau negeri bagi mengelakkan individu yang tidak bertanggungjawab mengambil kesempatan mengingkari arahan PKP.


Malaysia komited pastikan keselamatan siber, data rentas sempadan

KUALA LUMPUR, 21 Januari- Dalam memastikan aliran data rentas sempadan yang selamat dan meningkatkan keselamatan siber bagi mewujudkan ekosistem yang dipercayai untuk e-dagang Persatuan Negara-negara Asia Tenggara (ASEAN), Kuala Lumpur mengesahkan sokongannya dalam melaksanakan inisiatif di bawah Rangka Kerja Tadbir Urus Data Digital ASEAN. Menteri Komunikasi dan Multimedia, Datuk Saifuddin Abdullah menjelaskan selain rangka kerja itu, Malaysia juga akan terus menyokong Forum Perlindungan dan Privasi Data ASEAN dan pembangunan Klausa Kontrak Model ASEAN.

"Menerusi pengalaman dan sokongan kerajaan, ahli akademik, pihak industri, institusi pengajian tinggi, berdasarkan pengalaman dan kerjasama sinergi bersama pihak kerajaan dan swasta meliputi Asia Pasifik, Pertubuhan Persidangan Islam (OIC), agensi Cyber Security Malaysia, kami memperkenal Skim Pensijilan Profesional Keselamatan Siber dikenali sebagai Global ACE yang mana Malaysia menawarkan skim ini kepada semua negara anggota ASEAN."Global ACE berperanan untuk memberi pengiktirafan terhadap kakitangan dalam bidang keselamatan siber, sebagai tenaga kerja yang berdaya saing dan bertaraf tinggi.Selain membantu pembangunan program keselamatan siber profesional di rantau ini.Beliau menyatakan demikian dalam ucapan alu-aluan pada Mesyuarat Menteri-Menteri Digital ASEAN hari ini.


Malaysia komited pastikan keselamatan siber dan data rentas sempadan

PUTRAJAYA, 21 Januari - Malaysia mengesahkan sokongannya dalam melaksanakan inisiatif bawah Rangka Kerja Tadbir Urus Data Digital ASEAN bagi memberi perlindungan kepada pergerakan data rentas sempadan.

Menteri Komunikasi dan Multimedia Datuk Saifuddin Abdullah menjelaskan langkah diambil bagi mewujudkan ekosistem yang boleh dipercayai khusus untuk e-dagang serantau.

Malaysia juga akan memperkenal inisiatif bawah Kerangka Pengurusan Data Digital ASEAN serta Model Klausa Kontraktual dan Program Pensijilan ASEAN.

Global ACE berperanan untuk memberi pengiktirafan terhadap kakitangan dalam bidang keselamatan siber sebagai tenaga kerja yang berdaya saing dan bertaraf tinggi.

Selain membantu pembangunan program keselamatan siber profesional di rantau ini.

Beliau menyatakan demikian dalam ucapan alu-aluan pada Mesyuarat Menteri-Menteri Digital ASEAN.


Malaysia sedia kongsi kepakaran dan pengalaman tangani ancaman siber dengan negara anggota ASEAN

PUTRAJAYA, 21 Januari - Malaysia menyatakan kesediaan untuk berkongsi kepakaran dan pengalaman negara dalam menangani ancaman siber dengan negara anggota ASEAN.

Jelas Perdana Menteri Tan Sri Muhyiddin Yassin, negara mempunyai perancangan dan strategi komprehensif untuk mewujudkan ruang siber lebih aman, dipercayai dan berdaya tahan.

Perancangan itu juga melibatkan usaha menjana kemakmuran ekonomi untuk kesejahteraan semua negara anggota.

ASEAN juga perlu mempertimbang cadangan untuk mewujudkan dana khas bagi meningkatkan infrastruktur digital dan jalinan internet.

Setiap negara anggota juga perlu memperkasa pembangunan platform secara dalam talian bagi menggalakkan PKS menjual barangan asli secara langsung kepada pengguna sekali gus memudahkan transaksi.


Mesyuarat Menteri-Menteri Digital ASEAN Pertama, tulang belakang rancangan pembangunan pasca COVID-19

PUTRAJAYA, 21 Januari - Mesyuarat Menteri-Menteri Digital ASEAN pertama (ADG-MIN-1), bermula hari ini.

Selaku tuan rumah, Malaysia optimis mesyuarat itu mampu mengeratkan kerjasama antara negara Asean sebagai tulang belakang terhadap rancangan pembangunan pasca COVID-19.

Perdana Menteri Tan Sri Muhyiddin Yassin dalam ucaptamanya berkata langkah itu mampu direalisasikan, memandangkan rantau ASEAN sentiasa membincangkan dan menyokong peraturan, norma serta prinsip bertanggungjawab dalam dunia maya.

Negara ASEAN juga disaran untuk menjalin kerjasama erat dalam mewujudkan ruang siber yang aman dan terjamin.

Ke arah itu, negara anggota boleh mempertimbang untuk mewujudkan perundangan terhadap data peribadi dan hak pengguna, sekali gus diterapkan dalam setiap entiti digital di rantau ini.

ADG-MIN-1 dan mesyuarat-mesyuarat berlangsung selama dua hari secara maya, bertemakan "ASEAN - Sebuah Komuniti Yang Dihubungkan Secara Digital".


Tempoh penangguhan bayaran balik PTPK dilanjut sehingga 31 Mac

PUTRAJAYA, 21 Januari - Tempoh penangguhan bayaran balik pinjaman latihan kemahiran Perbadanan Tabung Pembangunan Kemahiran (PTPK) dilanjutkan sehingga 31 Mac 2021.

Pelanjutan selama tiga bulan tersebut dipersetujui Kementerian Sumber Manusia (KSM).

Menerusi kenyataan, Menterinya Datuk Seri M. Saravanan memaklumkan penangguhan itu melibatkan bayaran balik pinjaman berjumlah lebih RM9.5 juta dan akan memberi manfaat kepada 72,747 akaun.

Pelanjutan tempoh penangguhan diputuskan pihaknya mengambil kira peminjam PTPK yang terkesan dan masih belum berupaya membuat bayaran balik pinjaman.

Selain peka terhadap kekangan kewangan dihadapi sebilangan peminjam akibat kehilangan pekerjaan dan bencana banjir di beberapa negeri baru-baru ini.

Peminjam terkesan boleh mengemukakan permohonan melalui borang yang boleh diisi di laman sesawang www.ptpk.gov.my bermula 15 Januari hingga 31 Mac 2021.


Majoriti rakyat Malaysia patuh PKP 2.0

ANGKASAPURI, 20 Januari - Majoriti rakyat Malaysia mematuhi arahan Perintah Kawalan Pergerakan (PKP) 2.0.

Demikian dinyatakan Pengarah Jabatan Keselamatan Dalam Negeri dan Ketenteraman Awam (KDNKA) PDRM, Datuk Seri Abd Rahim Jaafar yang menjamin penguatkuasaan akan terus dilaksana.

Bagaimanapun jelasnya, masih ada segelintir yang ingkar dengan mengunjungi pusat hiburan dan terlibat dengan perjudian.

Beliau ditemui selepas menjadi tetamu program Selamat Pagi Malaysia di Angkasapuri.


Pembukaan sesi persekolahan, pematuhan SOP ketat jamin keselamatan pelajar

KUALA LUMPUR, 20 Januari - Sesi persekolahan hari ini dimulakan dengan pemeriksaan suhu badan dan pematuhan prosedur operasi standard (SOP) sebelum pelajar dibenarkan masuk ke kawasan sekolah.

Selain itu, pelajar juga dilihat memakai pelitup muka dan mengamalkan penjarakan fizikal.

Tinjauan RTM di sebuah sekolah di ibu negara mendapati pergerakan pelajar dipantau oleh guru-guru yang bertugas.

Rata-rata pelajar ditemui mengakui keselamatan setiap warga sekolah perlu diutamakan berikutan situasi pandemik COVID-19 yang masih menular.

Sesi persekolahan secara bersemuka bermula dengan hanya melibatkan murid yang akan menduduki peperiksaan utama.

Sementara, pelajar-pelajar lain mengikuti pembelajaran melalui kaedah Pengajaran dan Pembelajaran di Rumah (PdPR) sahaja.


KKM jangka jumlah kes baharu stabil dalam tempoh 2 minggu

PUTRAJAYA, 20 Januari - Kementerian Kesihatan Malaysia sedang meneliti perkembangan kes jangkitan COVID-19 sepanjang tempoh PKP.

Menurut Ketua Pengarahnya, Tan Sri Dr Noor Hisham Abdullah, hasil penelitian akan menentukan sama ada perlu untuk melanjutkan tempoh PKP selama dua minggu lagi.

Beliau juga menegaskan kes yang dilaporkan sekarang merupakan kesan pendedahan kepada virus COVID-19 yang berlaku sebelum tempoh pelaksanaan PKP di enam negeri pada 13 Januari.


PKP di 6 lagi negeri mulai 22 Januari

KUALA LUMPUR, 20 Januari - Enam negeri lagi dikenakan Perintah Kawalan Pergerakan (PKP).

Negeri terlibat adalah Kedah, Perak, Negeri Sembilan, Pahang, Terengganu dan Perlis.

Menurut Menteri Kanan Pertahanan, Datuk Seri Ismail Sabri Yaakob, PKP di keenam-enam negeri tersebut akan bermula 22 Januari hingga 4 Februari.

Sementara itu, Sarawak kini berada di bawah PKPB kecuali Sibu yang dikenakan PKP.

Berhubung permintaan beberapa pihak agar operasi kedai makan dan restoran dilanjutkan hingga 10 malam, Datuk Seri Ismail Sabri berkata mesyuarat Majlis Keselamatan Negara (MKN) akan membincangkan perkara itu.

Ketika ini, bagi negeri di bawah PKP operasi kedai makan ditetapkan mulai 6 pagi hingga 8 malam.


YDP Agong mahu rakyat ketepi perbezaan, kerjasama perangi wabak

KUALA LUMPUR, 20 Januari - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menitahkan supaya rakyat mengenepikan perbezaan politik, bangsa dan agama bagi memerangi COVID-19.

Baginda yakin dengan sokongan dan kerjasama semua pihak, negara mampu sekali lagi melandaikan lekuk kes jangkitan.

Datuk Pengelola Bijaya Diraja Datuk Indera Ahmad Fadil Shamsuddin dalam kenyataan memaklumkan, Al-Sultan Abdullah gusar dengan perkembangan semasa kes COVID-19 terutama keperluan rawatan rapi dan penggunaan katil ICU.

Baginda juga dukacita dengan sikap segelintir rakyat yang masih tidak patuh prosedur operasi standard ditetapkan.

Yang di-Pertuan Agong berharap semua rakyat dapat bersatu memerangi wabak terbabit.

Baginda juga mengajak orang ramai untuk sama-sama berdoa agar perang melawan wabak berjaya.

Pada masa sama Al-Sultan Abdullah turut menzahirkan harapan agar petugas barisan hadapan terus cekal dan tabah.


PM sempat luang masa bertemu pesakit di Hospital Bersepadu MAEPS

SERI KEMBANGAN, 19 Januari - Perdana Menteri, Tan Sri Muhyiddin Yassin sempat meluangkan masa bertemu pesakit gejala ringan di Hospital Bersepadu Taman Ekspo Pertanian Malaysia (MAEPS) dan turut memberikan kata-kata semangat kepada pesakit.

Kesemua pesakit di tempatkan di wad yang berkonsepkan mesra keluarga di Dewan B, dilengkapi fasiliti sama seperti di hospital besar.

Ia akan merawat pesakit dari Pusat Kuarantin dan Rawatan COVID-19 Berisiko Rendah (PKRC) 2.0 dalam kategori tiga dan ke atas.

Sebanyak 30 buah katil disediakan khusus buat pesakit kategori tiga dan empat manakala sebuah khemah dengan 10 katil di luar dewan disediakan untuk transit Unit Rawatan Rapi (ICU).

Beliau ditemui media dalam lawatan ke Hospital Bersepadu Taman Ekspo Pertanian Malaysia (MAEPS) di Serdang petang tadi.


Mesyuarat Pegawai-Pegawai Kanan Digital ASEAN Yang Pertama bermula hari ini

PUTRAJAYA, 19 Januari - Mesyuarat Pegawai-Pegawai Kanan Digital ASEAN Yang Pertama (ADGSOM1) yang berlangsung selama dua hari membuka tirai hari ini.

Diadakan secara sidang video, Malaysia dipengerusikan Ketua Setiausaha Kementerian Komunikasi dan Multimedia (KKMM), Datuk Seri Mohammad Mentek.  Mesyuarat dimulakan dengan ucapan pembukaan oleh pegawai kanan dari Laos yang kemudian menyerahkan jawatan pengerusi kepada Malaysia dan Myanmar sebagai naib pengerusi.

Antara agenda yang akan dibincangkan dalam mesyuarat dua hari itu ialah Dana ICT ASEAN (AICTF), Pelan Induk Digital ASEAN 2025 (ADM 2025) serta laporan mesyuarat Jawatankuasa Penyelarasan Keselamatan Siber ASEAN yang pertama.

Esok, ADGSOM1 akan diteruskan dengan mesyuarat bersama beberapa rakan dialog termasuk Amerika Syarikat, China, Jepun, India dan Kesatuan Eropah (EU).

Mesyuarat kemudian akan diteruskan dengan acara kemuncak Mesyuarat Menteri-Menteri Digital ASEAN Yang Pertama (ADGMIN1) dipengerusikan oleh Menteri Komunikasi dan Multimedia Datuk Saifuddin Abdullah selain ucaptama daripada Perdana Menteri Tan Sri Muhyiddin Yassin secara maya.


Pindaan Akta 355 : Hukuman lebih berat menanti pengamal LGBT

KOTA BHARU, 19 Januari - Kerajaan bercadang untuk melakukan pindaan terhadap RUU 355 atau Akta 355 bagi membolehkan hukuman lebih berat dikenakan kepada pengamal perlakuan songsang lesbian, gay, biseksual dan transgender (LGBT).

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary, berkata pindaan tersebut perlu memandangkan kadar hukuman sedia ada tidak memberi kesan kepada golongan itu.

Ketika ini, di bawah Akta 355, individu yang di dapati bersalah boleh di hukum penjara tiga tahun, denda sebanyak RM5,000 dan enam kali sebatan.  Mengulas lanjut, Ahmad Marzuk berkata, anggota penguatkuasa agama persekutuan dan negeri juga telah diarahkan supaya mengambil tindakan tegas terhadap individu yang berkelakukan tidak sopan selain berpakaian kontra dengan jantina.  Dalam perkembangan lain, berhubung hasil siasatan perkahwinan wanita Malaysia, Illi Najwa Saddique bersama kapten pasukan hoki India, Manpreet Singh Pawar, Ahmad Marzuk berkata, pihaknya menyerahkan perkara itu kepada Jabatan Agama Islam Negeri Johor (JAINJ).

Beliau ditemui media selepas Majlis Penyerahan Sumbangan Food Bank Jabatan Agama Islam Wilayah Persekutuan (JAWI) di Kota Bharu.


Banjir Pahang: Jumlah penduduk terjejas terus menurun

KUANTAN, 19 Januari - Jumlah penduduk terjejas banjir di Pahang terus berkurangan kepada 525 orang daripada 133 keluarga setakat 11:00 pagi ini berbanding 700 orang daripada 192 buah keluarga pada 11:00 malam tadi.

Menurut Portal Info Bencana Jabatan Kebajikan Masyarakat (JKM), kesemua mereka ditempatkan di lima buah Pusat Pemindahan Sementara (PPS) melibatkan 2 daerah terjejas.  Daerah Kuantan merekodkan seramai 380 orang daripada 90 keluarga di dua buah PPS.  Diikuti daerah Pekan seramai 145 orang daripada 43 keluarga yang ditempatkan di tiga buah PPS. Sementara daerah Maran telah pulih sepenuhnya apabila 22 orang daripada tujuh keluarga di dua buah PPS telah pulang ke rumah masing-masing pagi tadi.


Jawatankuasa Teknikal Pengurusan Darurat fokus enam kluster utama

KUALA LUMPUR, 19 Januari - Jawatankuasa Teknikal Pengurusan Darurat komited untuk meneliti serta mengkaji isu berbangkit berkaitan darurat serta mengesyorkan cadangan penyelesaian.

Ketua Setiausaha Negara, Tan Sri Mohd Zuki Ali berkata setiap cadangan yang dikemukakan menerusi jawatankuasa ini akan dibentangkan kepada Majlis Keselamatan Negara (MKN) untuk tindakan selanjutnya.

Enam kluster diberi fokus menerusi jawatankuasa berkenaan iaitu Kluster Kesihatan, Ekonomi, Keselamatan, Pendidikan, Komunikasi serta Kluster Perhubungan Persekutuan dan Negeri.

Kewujudan enam kluster itu bertujuan menyelaraskan semua agensi dan kementerian terbabit dalam memastikan pengurusan darurat di seluruh negara berjalan lancar.

Tan Sri Mohd Zuki Ali ditemui selepas menjadi tetamu dalam program Bicara Naratif di Angkasapuri.


COVID-19: KKM komited pastikan keselamatan dan keberkesanan vaksin berdaftar

PUTRAJAYA, 19 Januari - Kementerian Kesihatan (KKM) sentiasa komited dalam memastikan kualiti, keselamatan dan keberkesanan vaksin serta ubat-ubatan yang berdaftar terjamin melalui program pemantauan mutu produk berdaftar dan 'farmako-vigilans'.

Menteri Kesihatan Datuk Seri Dr Adham Baba dalam kenyataan berkata KKM akan memaklumkan perkembangan terkini kepada orang ramai mengenai vaksin berdaftar dari semasa ke semasa.

Malah, KKM akan mengemaskini maklumat pemberian vaksin dengan mengambil kira faktor usia dan keadaan kesihatan penerimanya.

Sekiranya terdapat kesan advers selepas penggunaan produk vaksin berdaftar, orang ramai boleh melaporkannya sama ada melalui profesional kesihatan atau melaporkan terus kepada Bahagian Regulatori Farmasi Negara (NPRA) melalui laman sesawangnya.

Beliau mengulas mengenai laporan Norwegian Medicines Agency (NMA) berkenaan kes kematian yang dikaitkan dengan vaksin Pfizer-BioNTech di Norway.

NPRA sedang mendapatkan maklumat terperinci daripada pemegang pendaftaran produk, Pfizer (M) Sdn Bhd dan memantau perkembangan isu tersebut, termasuk tindakan yang diambil oleh badan regulatori antarabangsa yang lain seperti European Medicines Agency (EMA).

Merujuk kepada laporan awal yang dikeluarkan NMA, kes kematian adalah dalam kalangan penerima warga emas yang uzur, selain mempunyai latar belakang penyakit kronik.


Bekalan vaksin COVID-19 dijangka tiba pada penghujung Februari

PUTRAJAYA, 18 Jan - Bekalan vaksin COVID-19 yang pertama dijangka tiba di negara ini pada penghujung Februari.

Menurut Perdana Menteri, perancangan program vaksinasi akan berjalan mengikut jadual yang ditetapkan.

Sehingga kini, kerajaan telah menandatangani tiga perjanjian dengan syarikat pengeluar vaksin antarabangsa bagi mendapatkan bekalan vaksin yang diperlukan.

Kerajaan juga akan memastikan ketelusan perolehan vaksin dan Program Imunisasi Kebangsaan akan diberi perhatian utama melalui Jawatankuasa Khas Jaminan Akses Bekalan Vaksin COVID-19 yang telah ditubuhkan.

Untuk itu, sebanyak RM3 bilion telah diperuntukkan khusus bagi perolehan tersebut.

Tambah beliau, Jawatankuasa Muzakarah Majlis Kebangsaan Bagi Hal Ehwal Ugama Islam, telah memutuskan hukum penggunaan vaksin COVID-19 adalah harus, dan wajib diambil oleh golongan yang ditetapkan.


Pakej Bantuan Permai: Perlindungan ekonomi dan rakyat

PUTRAJAYA, 18 Januari - Perdana Menteri, Tan Sri Muhyiddin Yassin mengumumkan Pakej Bantuan Permai bagi mengurangkan beban rakyat yang terjejas akibat pandemik COVID-19.

Dalam siri bantuan kali ini, peruntukan RM15 bilion disediakan.

Pakej bantuan disusun mengikut tiga matlamat iaitu memerangi wabak COVID-19, pemulihan kebajikan rakyat dan menyokong kelangsungan perniagaan.

Antara penerima manfaat langsung adalah sektor kesihatan.

Selain itu, Bantuan Prihatin Rakyat akan memberi manfaat kepada mereka yang bependapatan bawah RM5,000.

Moratorium bayaran pinjaman diteruskan dengan kaedah lebih bersasar.

Program subsidi upah turut diperluas kepada semua sektor.


Tiada kenaikan harga minyak masak paket

HULU TERENGGANU, 18 Januari - Tiada sebarang kenaikan harga minyak masak paket sekilogram ketika Perintah Kawalan Pergerakan (PKP).

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, hanya tiga aduan diterima pihaknya berkenaan kenaikan harga minyak masak dalam botol sejak awal tahun ini.

Beliau berkata, satu aduan diterima di Putrajaya manakala dua lagi di Johor.

Dalam masa sama pihaknya tidak mengambil mudah aduan berkenaan.

Pemeriksaan dilakukan di peringkat peruncit sekiranya wujud unsur pencatutan.

Datuk Rosol ditemui selepas menyampaikan sumbangan wang tunai RM500 kepada 119 orang termasuk peniaga dan penjaja yang terkesan akibat pandemik COVID-19 di Hulu Terengganu.


Pusat Kuarantin dan Rawatan COVID-19 Berisiko Rendah (PKRC) 2.0 mula beroperasi hari ini

SERDANG, 18 Januari - Dewan baharu di Pusat Kuarantin dan Rawatan COVID-19 Berisiko Rendah (PKRC) 2.0 di Taman Ekspo Pertanian Malaysia Serdang (MAEPS) dijangka mula beroperasi petang ini.

Ia akan turut menempatkan pesakit kanak-kanak tempatan supaya mereka lebih selesa dan dapat bersama dengan ibu masing-masing.

Pengarah PKRC 2.0, Dr Shahabuddin Ibrahim berkata, lebih 600 pesakit wanita rakyat tempatan di dewan B dipindahkan ke kemudahan baharu itu.

Ini bertujuan memberi mereka lebih keselesaan sekali gus berupaya membantu kadar penyembuhan terutama menerusi sokongan kesihatan mental.

Dewan asal akan dijadikan tempat rawatan buat pesakit lebih kritikal.

Kelmarin, Menteri Kesihatan, Datuk Seri Dr Adham Baba memaklumkan kapasiti PKRC 2.0 akan ditingkatkan supaya dapat menampung 10,000 pesakit berbanding 8,000 sebelum ini.

Penambahbaikan itu dibuat menerusi pembukaan sebuah lagi dewan iaitu D-SATU bagi menampung seisi keluarga yang disahkan positif COVID-19.


COVID-19: Sepuluh lagi kluster baharu dikenal pasti

PUTRAJAYA, 17 Januari - Sebanyak 10 lagi kluster baharu covid-19 dikenal pasti hari ini membabitkan tujuh negeri termasuk dua masing-masing di Kuala Lumpur dan Labuan.

Kementerian Kesihatan menerusi kenyataan medianya memaklumkan, Kluster Jalan Pandan Indah, dan DTI Sepang 2 melibatkan kluster di Selangor.

Manakala Kluster Taman Ikan Jinak dan Kluster Jalan Mawila didapati di Sabah.

Bagi Wilayah Persekutuan Kuala Lumpur pula dua kluster baharu dikenal pasti iaitu Kluster Jalan Menerung di Lembah Pantai dan Kluster Tapak Bina Jalan Yap di Titiwangsa.

Di Johor Bahru membabitkan Kluster Jalan Perak sementara Kluster Rantau Lada wujud di Temerloh dan Maran, Pahang.

Kluster Pantai Peringgit pula melibatkan daerah Melaka Tengah dan Jasin di Melaka.

Kluster Jalan Mohammad Salleh berhubung kluster tempat kerja melibatkan Wilayah Persekutuan Labuan.


COVID-19: PM alu-alukan pandangan pakar kesihatan

KUALA LUMPUR, 18 Januari- Kerajaan bersetuju membentuk satu kumpulan penasihat kesihatan dan saintifik COVID-19 untuk memberi khidmat nasihat berkaitan hal pengurusan pandemik itu.Menerusi kenyataan media, Perdana Menteri, Tan Sri Muhyiddin Yassin meminta 46 orang pakar kesihatan negara yang sebelum ini menandatangani sepucuk surat terbuka ditujukan kepadanya untuk mengemukakan calon sesuai menyertai ahli kumpulan berkenaan.

Sehubungan dengan itu, Tan Sri Muhyiddin menjemput wakil kumpulan pakar itu mengadakan pertemuan bersama Menteri Kesihatan, Datuk Seri Dr Adham Baba untuk membincangkan perkara tersebut dengan lebih lanjut.Kerajaan terbuka mendengar dan meneliti pelbagai pandangan serta idea dikongsi pelbagai pihak dalam usaha untuk mengurangkan impak penularan COVID-19.Surat bertarikh 7 Januari 2021 yang turut ditandatangani oleh bekas Ketua Pengarah Kesihatan, Tan Sri Dr Abu Bakar Suleiman dan bekas Timbalan Ketua Pengarah Kesihatan, Datuk Dr Christopher Leeitu, menggesa kerajaan mengambil tindakan segera dan serius.Di samping mengemukakan sepuluh cadangan untuk dipertimbangkan dalam usaha menangani kesan buruk akibat COVID-19.


Banteras gejala rasuah, 3 sektor rapuh diberi tumpuan

KUALA LUMPUR, 18 Januari- Tiga sektor rapuh yang perlu diberi tumpuan dalam membanteras jenayah rasuah melibatkan perolehan, penguatkuasaan dan perlesenan.Ketiga-tiga sektor ini jika dapat dibendung dengan berskala, ia secara tidak langsung dapat mengurangkan ketirisan rasuah sebelum merebak menjadi barah terutamanya dalam sektor penjawat awam.

Presiden Transparency International Malaysia (TIM), Dr Muhammad Mohan berkata, pelaksanaan segera pihak berwajib perlu bagi mengawal ketirisan ini terutamanya di sektor perolehan.

Ini kerana angka yang terlibat dalam jenayah rasuah dilihat amat membimbangkan walaupun statistik Suruhanjaya Pencegahan Rasuah Malaysia (SPRM) menunjukkan tangkapan dari 2014 hingga 2019 kurang dari 0.2 peratus daripada1.6 juta penjawat awam.Beliau turut menjelaskan, kajian yang dikeluarkan Transparency International 2020 menunjukkan bahawa 28 peratus rakyat malaysia terlibat dalam rasuah.Jika peratusan ini tidak berkurangan, ia akan memberi persepsi negatif kepada rakyat, pelabur asing dan masyarakat antarabangsa seterusnya akan merosakkan imej dan institusi kerajaan.


PKP: 200 individu ditahan tidak pakai pelitup muka

KUALA LUMPUR, 17 Januari - Tidak memakai pelitup separuh muka terus menjadi antara kesalahan yang paling kerap dilakukan sepanjang Perintah Kawalan Pergerakan (PKP).

Menteri Kanan Pertahanan, Datuk Seri Ismail Sabri Yaakob memaklumkan, 200 individu di seluruh negara ditahan untuk kesalahan berkenaan semalam.

Selain itu, rentas negeri dan daerah tanpa kebenaran juga mencatatkan jumlah yang tinggi iaitu 66 individu, hampir sekali ganda berbanding sehari sebelumnya.

Datuk Seri Ismail Sabri dalam kenyataan rasmi menjelaskan, secara keseluruhan, 608 individu ditahan atas pelbagai kesalahan ingkar Prosedur Operasi Standard (SOP) PKP.

Manakala untuk Operasi Benteng pula, 17 pendatang asing tanpa izin (PATI) dan dua tekong ditahan selain tujuh buah kenderaan darat dirampas.

Pemeriksaan dilakukan di lima tapak binaan seluruh negara dan mendapati kesemuanya mematuhi SOP yang ditetapkan.


Kerajaan lulus peruntukan RM100,000 selenggara sistem perparitan di Pengerang

KOTA TINGGI, 17 Januari - Peruntukan segera RM100,000 diluluskan kerajaan untuk menyelenggara sistem perparitan di Mukim Pengerang dan Pantai Timur Kota Tinggi di Johor yang dikatakan punca bencana banjir di daerah itu awal bulan ini.

Menteri Kanan Perdagangan Antarabangsa dan Industri, Datuk Seri Mohamed Azmin Ali berkata jumlah itu berdasarkan laporan teknikal Jabatan Pengairan dan Saliran (JPS) serta pegawai daerah terbabit, dan ia merupakan isu mendesak.

Datuk Seri Azmin bercakap kepada media, selepas Program Misi Bantuan Bencana Banjir di Kota Kechil, Kota Tinggi.

Terdapat lebih 10 sistem perparitan yang perlu diselenggara segera melibatkan enam kawasan, iaitu Kampung Bukit Raja, Kampung Teluk Ramunia, Kampung Dato’ Ghani Othman, Taman Bayu Damai, Kampung Bukit Buloh serta Kampung Lepau.

Datuk Seri Azmin turut memaklumkan keperluan menyediakan peruntukan RM8 juta bagi memelihara cerun dan tebing di Kota Tinggi, ekoran kejadian tanah runtuh berhampiran kawasan penduduk peneroka FELDA, disebabkan banjir baru-baru ini.


Banjir di Johor pulih

JOHOR BAHRU, 17 Januari - Banjir di Johor sudah surut sepenuhnya selepas dua pusat pemindahan sementara (PPS) yang dibuka di Batu Pahat dan Segamat, ditutup pukul dua petang tadi.

Exco Kesihatan dan Alam Sekitar, R. Vidyananthan berkata, semua 93 penduduk terjejas daripada 23 keluarga di dua PPS itu, dibenarkan pulang ke rumah masing-masing.  Bagaimanapun, Jalan Kota Tinggi Kluang masih ditutup kepada semua kenderaan berikutan tanah runtuh di Taman Seri Impian.  Korban banjir di Johor sejak hari pertama sehingga hari ini kekal tiga orang.


Polis Johor rampas dadah bernilai RM201 juta

JOHOR BAHRU, 17 Januari - Polis Johor berjaya melakukan rampasan dadah terbesar bernilai RM201 juta , menerusi serbuan di tiga stor penyimpanan di sekitar Johor Bahru, pada 14 dan 15 Januari lalu.

Ketua Polis Johor, Datuk Ayob Khan Mydin Pitchay berkata, rampasan itu yang terbesar dalam sejarah Jabatan Siasatan Jenayah Narkotik (JSJN) adalah hasil siasatan terhadap 15 suspek yang ditahan pada 12 Januari.

Penahanan yang dilakukan menerusi serbuan ke atas dua makmal dadah dan dua stor penyimpanan di Taman Mount Austin, dan Taman Setia Indah itu, menemukan dadah bernilai RM125.8 juta.  Polis turut menyita empat kenderaan mewah dan wang tunai RM5 juta serta 62 akaun bank bernilai RM1.23 juta.

Keseluruhan dadah dirampas dan sitaan, bernilai RM210.5 juta.

Dua lelaki berusia 34 dan 38 tahun, direman tujuh hari bagi membantu siasatan.

Kes terbaharu ini, menjadikan nilai keseluruhan dadah yang dirampas sejak 12 Januari, berjumlah RM341.7 juta.


Operasi sanitasi di Wilayah Persekutuan dipertingkat

KUALA LUMPUR, 17 Januari - Operasi sanitasi awam akan ditingkatkan di Wilayah Persekutuan berikutan kes jangkitan COVID-19 semakin meningkat.

Menurut Menteri Wilayah Persekutuan Tan Sri Annuar Musa, langkah itu diambil selepas mengambil kira pandangan rakyat berhubung keperluan sanitasi di wilayah itu bagi mencegah penularan wabak.

Namun, katanya operasi sanitasi awam terus dilakukan oleh pihak berkuasa di kawasan tertentu.

Setakat semalam, 48 sanitasi dilakukan meliputi Sekolah Kafa di Bukit Bintang, Cheras, Segambut, Wangsa Maju dan Titiwangsa.


Proklamasi Darurat tidak bermotif politik

ANGKASAPURI, 17 Januari - Tiada motif politik di sebalik Proklamasi Darurat yang dilaksana ketika ini.

Jelas Menteri di Jabatan Perdana Menteri (Parlimen dan Undang-Undang), Datuk Takiyuddin Hassan, pengurusan COVID-19 secara lebih berkesan dan kepentingan awam menjadi keutamaan kerajaan.

Datuk Takiyuddin berkata demikian ketika menjadi tetamu rancangan Bicara Naratif yang disiarkan secara langsung di TV1 malam tadi.

Menurut beliau, Yang di-Pertuan Agong sebelum ini memperkenan pengisytiharan darurat bagi menangguhkan pelaksanaan Pilihan Raya Kecil Parlimen Batu Sapi, Parlimen Gerik dan Dewan Undangan Negeri Bugaya selari usaha membendung penularan COVID-19.

Mengulas mengenai pentadbiran kerajaan persekutuan dan negeri sepanjang tempoh darurat, Datuk Takiyuddin berkata, jemaah menteri dan barisan kepimpinan kerajaan negeri masih kekal dengan fungsi dan tugas yang sama.

Ia selaras peruntukan dalam Ordinan Darurat (Kuasa-kuasa Perlu) 2021.


Trend kadar positif ujian COVID-19 negara cecah 8% atasi kadar disaran WHO

ANGKASAPURI, 17 Januari - Mencecah sehingga lebih 8% kadar positif ujian COVID-19 dalam tempoh dua minggu ini.

Lebih membimbangkan, kapasiti kemudahan perubatan kritikal seperti unit rawatan rapi (ICU) dan bantuan alat pernafasan kini semakin berkurangan.

Koordinator IMAM Response & Relief Team (IMARET) Taskforce COVID-19, Dr. Ahmad Munawwar Helmi Salim memaklumkan, trend peningkatan itu melebihi kadar yang disarankan Pertubuhan Kesihatan Sedunia (WHO) iaitu kurang daripada 5%.

Sekaligus menunjukkan virus tersebut semakin merebak dalam masyarakat.

Beliau, terdahulu menjadi tetamu Selamat Pagi Malaysia di Angkasapuri.


MKN nafi berita palsu PKP akan dilaksanakan di Kedah

PUTRAJAYA, 17 Januari - Majlis Keselamatan Negara (MKN) menafikan dakwaan mengenai pelaksanaan Perintah Kawalan Pergerakan (PKP) di Kedah bermula esok sehingga 31 Januari ini seperti yang tular di media sosial.

Pemakluman berita palsu itu dikeluarkan Pasukan Respons Pantas Kementerian Komunikasi dan Multimedia Malaysia pukul 11.00 malam tadi.

Sehubungan itu, MKN meminta orang ramai tidak menularkan maklumat tidak sahih yang boleh menimbulkan kekeliruan dan kegusaran awam.


67 Pekerja dipindahkan tanah mendap di Bestari Jaya

SELANGOR, 17 Jan - 67 pekerja daripada dua syarikat di Bestari Jaya dipindahkan ke Sekolah Kebangsaan Rantau Panjang susulan tanah mendap sedalam 10 meter di kawasan lapang berhampiran premis berkenaan.

Penolong Pengarah Operasi Jabatan Bomba dan Penyelamat Selangor, Hafisham Mohd Noor berkata, tanah mendap seluas 50,000 meter persegi itu berlaku berhampiran Jalan PKPS di Kampung Bestari Jaya, Jumaat lalu.

Sebaik menerima panggilan, tujuh anggota bomba dengan sebuah jentera bergegas ke lokasi.

Berdasarkan maklumat awal, terdapat seorang mangsa tertimbus akibat tanah mendap.

Bagaimanapun selepas kiraan pekerja dilakukan, tiada mangsa didapati hilang atau tertimbus.

Pemeriksaan mendapati, masih berlaku runtuhan kecil dan mendapan, serta rekahan sedalam 10 meter.

Sehubungan itu, operasi di dua premis itu dihentikan sementara, manakala pekerja yang tinggal di asrama berhampiran, dipindahkan.


Seorang maut, dua cedera letupan di Kilang

JOHOR BAHRU, 17 Jan - Seorang maut manakala dua lagi cedera akibat letupan kecil di sebuah kilang memproses produk kelapa sawit di Tanjung Langsat, Pasir Gudang, Johor.

Kejadian berlaku ketika kesemua mangsa sedang melakukan kerja pengimpalan di sebuah tangki, petang semalam.

Jelas Timbalan Pengarah Jabatan Bomba dan Penyelamat Negeri, Penolong Pesuruhjaya Bomba Pauzan Ahmad, letupan itu dipercayai berlaku akibat tindak balas api kimpalan dan gas dalam tangki berkenaan.

Mangsa, Wilson anak Bangau meninggal dunia setelah terjatuh dari tempat kerja pengimpalan setinggi 15 meter.

Mangsa yang cedera, Bongsi Buli dan Muhamad Syafiq Abdul Rahman dihantar ke Hospital Sultan Ismail, untuk mendapatkan rawatan.

Tangki tersebut menyimpan bahan Glycerine (sebut Gelai - Serin) Mentah, berkapasiti 800 tan metrik.

Pihak forensik masih menjalankan siasatan bagi mengenal pasti punca letupan dan kerugian.


Program edar ayam beku percuma tidak dapat kelulusan, Polis keluarkan kompaun

PUTRAJAYA, 17 Jan - Polis mengeluarkan kompaun terhadap penganjur program "pengedaran ayam beku percuma" yang berlangsung di Putrajaya, Khamis lalu.

Ketua Polis Putrajaya, Mohd Fadzil Ali berkata, program itu tidak mendapat kelulusan pihak berkuasa ketika berada bawah Perintah Kawalan Pergerakan, PKP.

Kompaun dikeluarkan kepada pihak penganjur mengikut Seksyen 22 (B) Akta Pencegahan Dan Pengawalan Penyakit Berjangkit 1988.

Program pengedaran ayam beku percuma itu dibuat secara pandu lalu dengan konsep 'siapa cepat dia dapat'.

Keadaan itu mengakibatkan kesesakan lalu lintas dan kehadiran orang ramai di lokasi program.

Hasil pemeriksaan mendapati, penjarakan fizikal sukar dilaksanakan manakala SOP gagal dipatuhi oleh penganjur dan orang awam.


PGA Perlis rampas 1.05 tan daun ketum

KUALA PERLIS, 17 Jan - Pasukan Gerakan Am, PGA Batalion ke-18, berjaya merampas 1.05 tan metrik daun ketum bernilai RM31,500.

Rampasan dibuat menerusi Op Benteng Covid Sempadan Darat Malaysia-Thailand, Selasa lalu.

Menurut Komander PGA Briged Utara, SAC Abdul Ghani Mohamad Ji, pada 12 Januari lalu, seorang lelaki tempatan berusia 54 tahun ditahan bersama 230 kilogram daun ketum dalam serbuan di Kampung Wai, Kuala Perlis.

Turut dirampas, 820 kilogram daun ketum dalam serbuan berhampiran pelantar ikan di Kampung Tengah, Kuala Perlis.

Kesemua daun ketum berkenaan dipercayai untuk diseludup ke negara jiran.

Kes disiasat mengikut 30 (3) Akta Racun 1952, yang memperuntukkan denda maksimum RM10,000 atau dipenjara tidak melebihi empat tahun atau kedua-duanya, jika sabit kesalahan.


Jawatankuasa bebas pelaksanaan darurat perlu dianggotai tokoh berkelayakan

KUALA LUMPUR, 17 Jan - Kerajaan telah mengenal pasti tokoh berkelayakan untuk dinamakan bagi menganggotai Jawatankuasa Khas Bebas bagi mengendali pelaksanaan darurat, jika diperkenan oleh Yang di-Pertuan Agong.

Menteri Di Jabatan Perdana Menteri (Parlimen dan Undang-Undang), Datuk Takiyuddin Hassan menjelaskan, penyertaan tokoh yang berakauntabiliti penting bagi menjamin pelaksanaan yang adil dan telus menerusi mekanisme semak dan imbang.

Beliau memaklumkannya secara eksklusif kepada RTM.

Sebelum ini, Al-Sultan Abdullah Ri'ayatuddin Al-Mustafa Billah Shah berkenan terhadap cadangan pembentukan Jawatankuasa Bebas yang akan diwakili pihak kerajaan dan pembangkang selain pakar kesihatan serta individu berkaitan.


6 Kluster Baharu libatkan empat negeri

PUTRAJAYA, 17 Jan - Enam Kluster baharu dikenal pasti melibatkan Negeri Sembilan, Johor, Perak dan Pahang dengan 269 kes positif.

Tiga daripadanya merupakan kluster di tempat kerja.

Manakala tiga lagi masing-masing melibatkan majlis kenduri perkahwinan, penjara dan komuniti.

Kluster Senai Cyber melibatkan daerah Kulai di Johor hasil saringan individu bergejala.

Manakala Kluster Tembok Nanas melibatkan daerah Pontian, Johor hasil saringan warga asing sebelum di hantar pulang ke negara asal.

Saringan bersasar yang dijalankan di Depot Tahanan Imigresen Pekan Nanas di Taman Emas, mendapati 40 lagi PATI dikesan positif.

Kluster jalan Sembrong pula melibatkan daerah Kluang, hasil saringan kontak rapat.

Manakala Kluster Jalan Permata, Seremban, Negeri Sembilan hasil saringan individu bergejala.

Sementara itu, Kluster taman Juta melibatkan daerah hilir Perak juga dikenal pasti hasil saringan individu bergejala.

Kluster ke-6, iaitu kluster Kampung Lebu atau kluster berkaitan kenduri perkahwinan dan tahlil melibatkan daerah Bentong dan Kuantan di Pahang.


Hanya calon peperiksaan utama 2020 ke sekolah 20 Jan ini

PUTRAJAYA, 17 Jan - Sesi persekolahan secara bersemuka bermula 20 Januari ini hanya membabitkan calon yang akan menduduki peperiksaan utama bagi 2020.

Menteri Kanan Pendidikan, Dr Radzi Jidin berkata, keputusan itu dibuat selepas perbincangan dengan Kementerian Kesihatan dan Majlis Keselamatan Negara, selain merujuk trend kes COVID-19 yang semakin meningkat.

Semua murid sekolah rendah dan sekolah menengah pula akan mengikuti pembelajaran melalui kaedah Pengajaran dan Pembelajaran di Rumah mengikut kesesuaian guru dan murid.

Ketetapan ini boleh dilaksanakan oleh sekolah yang tidak berdaftar dengan kementerian termasuk sekolah di bawah kerajaan negeri.

Mengenai pelajar yang sudah mula mendaftar di asrama, pelajar Tingkatan 4 dan 5 sekolah berasrama penuh boleh kekal di asrama atau pulang ke rumah dan mengikuti pengajaran dan pembelajaran secara dalam talian.

Ibu bapa atau penjaga dibenarkan mengambil anak atau anak jagaan pulang pada bila-bila masa yang sesuai dengan mematuhi garis panduan ditetapkan.


Sesi persekolahan di seluruh negara ditangguh - KPM

PUTRAJAYA, 16 Januari - Kementerian Pendidikan memutuskan sesi persekolahan secara bersemuka di seluruh negara yang sepatutnya bermula 20 Januari ini ditangguhkan.

Sebaliknya sesi persekolahan hanya dibuka kepada murid yang akan menduduki peperiksaan utama.

Penjelasan itu dimaklumkan Menteri Kanan Pendidikan Dr Radzi Jidin melalui hantaran Facebooknya.

Peperiksaan utama itu melibatkan calon-calon bagi SPM, SVM, SKM, STPM, STAM dan Diploma Vakasional Malaysia tahun 2020.

Bagi semua murid sekolah rendah dan pelajar Tingkatan 1 hingga 5 pula mereka akan mengikuti pembelajaran melalui kaedah Pengajaran dan Pembelajaran di Rumah (PDPR) mengikut kesesuaian guru.

Manakala bagi sekolah berasrama yang sudah memulakan sesi mereka boleh kekal di asrama.

Bagaimanapun PDP secara bersemuka hanya untuk calon peperiksaan sahaja.


PKP: 457 dikompaun, 15 direman

KUALA LUMPUR, 16 Januari - Seramai 32 orang ditahan atas kesalahan merentas negeri atau daerah tanpa kebenaran di seluruh negara, semalam.

Menurut Menteri Kanan Pertahanan Datuk Seri Ismail Sabri Yaakob dalam operasi pematuhan SOP pula, lagi 472 individu ditahan, 457 orang dikompaun, manakala selebihnya direman.

Paling banyak melibatkan kesalahan tidak memakai pelitup separuh muka, iaitu 182 individu.

Manakala gagal menyediakan peralatan merekod butiran pelanggan pula seramai 85 orang.

Dalam Operasi Benteng pula, 65 pendatang asing tanpa izin ditahan dan merampas empat buah kenderaan darat.

Anggota penguatkuasa juga telah membuat pemeriksaan di 22 tapak binaan di seluruh negara.

Daripada jumlah tersebut, 17 tapak binaan mematuhi SOP ditetapkan, manakala empat tapak binaan ingkar SOP dengan sebuah diarahkan tutup.


COVID-19: 6 kluster baharu dikesan di empat negeri

PUTRAJAYA, 16 Januari - Enam Kluster baharu dikenal pasti melibatkan Negeri Sembilan, Johor, Perak dan Pahang dengan 269 kes positif.

Ketua Pengarah Kesihatan, Tan Sri Dr. Noor hisham Abdullah menerusi kenyataan media menjelaskan tiga daripadanya merupakan kluster berkenaan tempat kerja.

Manakala tiga lagi masing-masing melibatkan majlis kenduri perkahwinan, penjara dan komuniti.

Kluster Senai Cyber melibatkan daerah Kulai di Johor hasil saringan individu bergejala.

Manakala Kluster Tembok Nanas melibatkan daerah Pontian, Johor hasil saringan warga asing sebelum di hantar pulang ke negara asal.

Saringan bersasar yang dijalankan di Depot Tahanan Imigresen Pekan Nanas di Taman Emas, mendapati seramai 40 lagi PATI dikesan positif.

Kluster jalan Sembrong pula melibatkan daerah Kluang, hasil saringan kontak rapat.

Manakala Kluster Jalan Permata, Seremban, Negeri Sembilan hasil saringan individu bergejala.

Sementara itu, Kluster taman Juta melibatkan daerah hilir Perak juga dikenal pasti hasil saringan individu bergejala.

Kluster ke 6, iaitu kluster Kampung Lebu atau kluster berkaitan kenduri perkahwinan dan tahlil melibatkan daerah Bentong dan Kuantan di Pahang.